                                     Proiect
PARLAMENTUL REPUBLICII MOLDOVA

LEGEA
privind protecţia mărcilor
Parlamentul adoptă prezenta lege organică.

Prezenta lege creează cadrul necesar aplicării Regulamentului Consiliului (CE) nr.40/94 din 20 decembrie 1993 privind marca comunitară, publicat în Jurnalul Oficial al Uniunii Europene nr. L 011 din 14 ianuarie 1994,  Regulamentului Comisiei (CE) nr. 2868/95 din 13 decembrie 1995 privind punerea în aplicare a Regulamentului Consiliului (CE) nr.40/94 din 20 decembrie 1993 privind marca comunitară, publicat în Jurnalul Oficial al Uniunii Europene nr. L 303 din 15 decembrie 1995, Directivei Parlamentului European şi a Consiliului 2004/48/CE din 29 aprilie 2004 privind respectarea drepturilor de proprietate intelectuală, publicată în Jurnalul Oficial al Uniunii Europene nr. L 157 din 30 aprilie 2004.

CAPITOLUL 1. DISPOZIŢII GENERALE

Articolul 1.  Domeniul reglementării şi cadrul juridic

(1) Prezenta lege reglementează raporturile ce apar în procesul înregistrării, protecţiei juridice şi utilizării mărcilor.
(2) Raporturile juridice menţionate în alin.(1) sînt reglementate de Constituţia Republicii Moldova, Codul civil al Republicii Moldova, Codul cu privire la ştiinţă şi inovare al Republicii Moldova, Codul Vamal al Republicii Moldova, tratatele internaţionale la care Republica Moldova este parte,  de prezenta lege şi alte acte legislative şi normative.         

(3) În cazul în care tratatele internaţionale din domeniu la care Republica Moldova este parte stabilesc alte norme decît cele prevăzute de prezenta lege, se aplică normele tratatelor internaţionale.

Articolul 2. Noţiuni principale

În sensul prezentei legi, termenii şi expresiile de mai jos se definesc după cum urmează:

cerere internaţională – cererea  de înregistrare internaţională a mărcii depusă conform Aranjamentului de la Madrid, Protocolului referitor la Aranjament, sau ambelor, după caz;

înregistrare internaţională – înregistrarea internaţională a unei mărci conform Aranjamentului de la Madrid sau Protocolului referitor la Aranjament;

marcă (marcă de produs şi/sau de serviciu) – orice semn susceptibil de reprezentare grafică, care serveşte la deosebirea produselor şi/sau serviciilor unei persoane fizice sau juridice de cele ale altor persoane fizice sau juridice; 


marca colectivă - marca utilizată de către o asociaţie de producători, prestatori de servicii sau comercianţi, sau organizaţii similare pentru a desemna produsele şi/sau serviciile lor;

marcă de certificare (de conformitate) – marca utilizată pentru a certifica anumite caracteristici ale unui produs şi/sau serviciu; 


marca notorie - marca larg cunoscută în Republica Moldova la data depunerii unei cereri de înregistrare de marcă sau la data priorităţii revendicate în cerere, în cadrul segmentului  de public vizat pentru produsele sau serviciile cărora marca se aplică, fără a fi necesară înregistrarea sau utilizarea mărcii notorii în Republica Moldova pentru a fi opusă.
mandatar autorizat – persoană fizică atestată şi înregistrată în modul stabilit, care reprezintă interesele persoanelor fizice şi juridice naţionale şi străine şi acordă acestora asistenţa necesară în domeniul protecţiei obiectelor de proprietate industrială; 
solicitant – persoană fizică sau juridică sau grup de persoane fizice şi/sau juridice în numele căreia sau al căruia este depusă o cerere de înregistrare a unei mărci;

Registru Internaţional – colecţie oficială, ţinută de Biroul Internaţional, care conţine date referitoare la înregistrările internaţionale a căror înscriere este prevăzută de Aranjamentul de la Madrid şi Protocolul referitor la Aranjament, indiferent de suportul pe care aceste date sînt păstrate;   

Regulament comun – Regulamentul comun de aplicare a Aranjamentului de la Madrid şi a Protocolului referitor la  Aranjament; 

ţările Uniunii - ţările cărora li se aplică Convenţia de la Paris şi care sînt constituite în Uniunea pentru protecţia proprietăţii industriale.
Articolul 3. Protecţia juridică

Drepturile asupra mărcii sînt dobîndite şi protejate pe teritoriul Republicii Moldova prin:

 a)  înregistrare  în condiţiile prezentei legi;

 b) înregistrare internaţională conform Aranjamentului de la Madrid privind înregistrarea internaţională a mărcilor din 14 aprilie 1891 (în continuare - Aranjamentul de la Madrid) sau Protocolului referitor la Aranjamentul de la Madrid privind înregistrarea internaţională a mărcilor din 27 iunie 1989 (în continuare - Protocolul referitor la Aranjament);

 c) recunoaşterea mărcii ca fiind notorie.

Articolul  4. Oficiul naţional

  (1) Agenţia de Stat pentru Proprietatea Intelectuală (în continuare - AGEPI) reprezintă oficiul naţional în domeniul proprietăţii intelectuale şi este unica autoritate care acordă pe teritoriul Republicii Moldova protecţie  mărcilor, în condiţiile prezentei legi.           

  (2) AGEPI:

  a) elaborează proiecte de acte legislative şi normative în domeniul mărcilor,  instrucţiuni, alte materiale necesare aplicării prezentei legi;

b) recepţionează şi examinează cererile de înregistrare a mărcilor, înregistrează şi eliberează, în numele statului, certificate de înregistrare a mărcilor, publică date oficiale în Buletinul Oficial de Proprietate Industrială (în continuare - BOPI);

 c) asigură completarea şi păstrarea colecţiei naţionale de mărci;

 d) îndeplineşte atribuţiile oficiului de origine pentru cererile de înregistrare internaţională a mărcilor, avînd ca ţară de origine Republica Moldova, depuse de către solicitanţii naţionali sau străini, în conformitate cu prevederile Aranjamentului de la Madrid şi Protocolului referitor la Aranjament;

 e) ţine Registrul Naţional al Cererilor de Înregistrare a Mărcilor şi Registrul Naţional al Mărcilor;

  f) examinează şi înregistrează contractele de licenţă, de cesiune, de gaj şi de franchising privind drepturile asupra mărcilor;

 g) exercită şi alte atribuţii prevăzute de legislaţia în vigoare, în special de Codul cu privire la ştiinţă şi inovare.

   (3) AGEPI reprezintă Republica Moldova în Organizaţia Mondială de Proprietate Intelectuală, în alte organizaţii internaţionale şi organizaţii interstatale pentru protecţia proprietăţii intelectuale, întreţine relaţii de cooperare cu ele în domeniu.

CAPITOLUL II. DREPTUL MATERIAL AL MĂRCILOR

SECŢIUNEA 1.  MĂRCILE. MOTIVE DE REFUZ LA ÎNREGISTRAREA LOR

Articolul 5. Semnele care pot constitui mărci

Pot constitui mărci orice semne susceptibile de reprezentare grafică: cuvinte, inclusiv nume de persoane, litere, cifre, desene, combinaţii de culori, elemente figurative, forme tridimensionale, în special forma produsului sau a ambalajului său, precum şi orice combinaţii ale acestor semne, cu condiţia ca ele să deosebească produsele şi/sau serviciile unei persoane fizice sau juridice de cele ale altor persoane.

Articolul 6. Titularul mărcii

Titularul mărcii este persoana fizică sau juridică, sau grup al acestora, în numele căreia/căruia marca este protejată în conformitate cu prezenta lege. Drepturile dobîndite prin înregistrarea mărcii în Registrul Naţional al Mărcilor se confirmă prin titlul de protecţie - certificatul de înregistrare a mărcii. Drepturile  asupra mărcii pot fi dobîndite individual sau în coproprietate în indiviziune. Modul de valorificare a drepturilor în coproprietate asupra mărcii se stabileşte prin acordul încheiat între coproprietari. În caz contrar, litigiul se soluţionează de instanţa de judecată competentă.
Articolul 7. Motive absolute de refuz

(1) Se refuză înregistrarea pentru:

 a) semnele care nu îndeplinesc condiţiile prevăzute la art. 5;

 b) mărcile care sînt lipsite de caracter distinctiv;

 c) mărcile care sînt compuse exclusiv dintr-o denumire geografică sau din semne ori indicaţii care pot servi în comerţ pentru a desemna specia, calitatea, cantitatea, destinaţia, valoarea, originea geografică sau timpul producerii produsului sau prestării serviciului, sau alte caracteristici ale acestora;

d) mărcile care sînt compuse exclusiv din semne sau din indicaţii devenite uzuale în limbajul curent sau în practicile comerciale loiale şi constante;

e) semnele constituite exclusiv din forma impusă de însăşi natura produselor, sau din forma produsului necesară pentru obţinerea unui rezultat tehnic, sau din forma care conferă valoare esenţială produsului;

f) mărcile care sînt contrare ordinii publice sau bunelor moravuri sau prejudiciază imaginea şi interesele statului;

g) mărcile care sînt de natură să inducă publicul în eroare cu privire la originea geografică, calitatea sau natura produsului sau a serviciului;

h) mărcile care cuprind reproduceri sau imitaţii de steme, drapele şi embleme de stat, denumiri oficiale sau istorice de state sau abrevierea lor, denumiri depline sau abreviate de organizaţii internaţionale şi interguvernamentale, semne, sigilii oficiale de control, de garanţie şi de marcare, decoraţii şi alte semne de distincţie, care, în lipsa autorizaţiei organelor competente, trebuie refuzate în conformitate cu art. 6ter din Convenţia de la Paris pentru protecţia proprietăţii industriale din 20 martie 1883, cu revizuirile şi modificările ulterioare (în continuare - Convenţia de la Paris);

i) mărcile care conţin reproduceri de insigne, embleme sau ecusoane, altele decît cele protejate conform art. 6ter din Convenţia de la Paris, şi care prezintă un interes public deosebit, cu excepţia cazului în care înregistrarea a fost autorizată de organele competente;

j) mărcile care conţin semne de înaltă valoare simbolică şi, în special, un simbol religios;

k) mărcile care conţin o indicaţie geografică ce identifică vinurile şi alte produse alcoolice ori care sînt constituite dintr-o astfel de indicaţie în cazurile cînd vinurile sau produsele alcoolice au o altă origine..

 (2) Dispoziţiile alin. (1) lit. b)-d) nu se aplică, dacă solicitantul prezintă suficiente dovezi că înainte de data de depozit a cererii de înregistrare a mărcii şi ca urmare a folosirii acesteia marca a dobîndit un caracter distinctiv în raport cu produsele şi/sau serviciile revendicate .

(3) Semnele menţionate la alin. (1) lit. h)-i) pot fi incluse în marcă ca elemente neprotejate, dacă nu ocupă în aceasta o poziţie dominantă şi dacă există decizia organului competent. Organele competente ale Republicii Moldova sînt: Parlamentul - privind folosirea reproducerilor sau imitaţiilor Stemei de Stat şi Drapelului Republicii Moldova; Guvernul - privind folosirea denumirii oficiale sau istorice a statului; ministerele - privind folosirea semnelor, sigiliilor oficiale de control, de garanţie şi de marcare, aprobate de ministerul respectiv.

(4) Indicaţiile geografice şi denumirile de origine protejate pe teritoriul Republicii Moldova pot fi incluse în marcă doar în cazul în care solicitantul deţine dreptul de utilizare a indicaţiei geografice sau a denumirii de origine protejate. Indicaţiile geografice ale altor state vor fi admise pentru utilizare în cadrul mărcii în cazul în care acestea nu contravin prevederilor prezentei legi şi există înregistrarea în ţara de origine.

Articolul 8. Motive relative de refuz

(1) În afara motivelor de refuz prevăzute la art. 7, o marcă  este refuzată la înregistrare şi atunci cînd:

 a) este identică cu o marcă anterioară, înregistrată pentru produse şi/sau servicii identice;

  b) din cauza identităţii sau asemănării sale cu o marcă anterioară şi din cauza identităţii sau asemănării produselor şi/sau serviciilor pe care le desemnează cele două mărci, există riscul de confuzie pentru public, inclusiv riscul de asociere cu marca anterioară;

c) este identică sau similară cu o marcă anterioară şi este solicitată spre înregistrare pentru produse şi/sau servicii care nu sînt similare cu cele pentru care marca anterioară este înregistrată, în cazul în care marca anterioară se bucură de renume în Republica Moldova şi dacă utilizarea mărcii solicitate, fără un motiv justificat, ar aduce un profit nemeritat din caracterul distinctiv ori din renumele mărcii anterioare sau le-ar cauza prejudicii.

(2) În sensul alin. (1) din prezentul articol, mărci anterioare reprezintă:

a) mărcile a căror dată de depozit sau, după caz,  de prioritate, în sensul art.34, este anterioară datei de depozit a cererii de înregistrare a mărcii, ţinînd cont, dacă este cazul, de dreptul de prioritate, în sensul art.33 sau după caz art.35, invocat în sprijinul acesteia şi care aparţin următoarelor categorii: 

- mărci înregistrate în Republica Moldova;
- înregistrările internaţionale care îşi extind efectele lor în Republica Moldova;

b) cererile de înregistrare a mărcilor menţionate la lit. a), sub rezerva înregistrării lor;

c) mărcile care, la data de depozit a cererii de înregistrare a mărcii sau, dacă este cazul, la data priorităţii invocate în sprijinul acesteia în conformitate cu art. 36, sînt recunoscute notorii în Republica Moldova în sensul art. 6bis din Convenţia de la Paris.

(3) O marcă va fi de asemenea refuzată la înregistrare, dacă agentul sau reprezentantul celui care este titularul mărcii respective într-una din tările Uniunii, va solicita înregistrarea acesteia pe propriul sau nume, fără autorizaţia titularului, în afara cazului în care agentul sau reprezentantul îşi justifică acţiunea.

(4) O marcă este, de asemenea, refuzată la înregistrare dacă: 

a) drepturile, decurgînd dintr-un semn folosit în circuitul comercial, au fost  dobîndite înainte de data de depozit a cererii de înregistrare a mărcii, sau, după caz, înainte de data priorităţii invocate în susţinerea acesteia, în cazul în care acest semn conferă proprietarului dreptul de a interzice utilizarea unei mărci ulterioare;

b) aduce atingere unui drept anterior, altul decît cele menţionate la litera a) şi alin. 2 şi, în special, dreptului la nume, dreptului la imagine, unui drept de autor, dreptului la o denumire de origine sau indicaţie geografică protejate, la un desen sau model industrial protejat sau unui alt drept de proprietate industrială;

c) aduce atingere unui drept anterior cu privire la imaginea sau numele unei personalităţi renumite în Republica Moldova.
(5) Nu poate fi refuzată  înregistrarea unui semn în calitate de marcă, în conformitate cu motivele prevăzute la alin. (1) şi (4) din prezentul articol, în cazul în care titularul mărcii anterioare sau al dreptului anterior sau succesorul lui de drepturi, sau după caz organul competent de ocrotire a valorilor culturale ale statului  îşi exprimă consimţămîntul expres pentru înregistrarea semnului posterior, cu excepţia mărcilor identice solicitate pentru produse şi/sau servicii identice.

(6) Natura produselor sau serviciilor pentru care se solicita înregistrarea mărcii nu constituie în nici un caz un obstacol la înregistrarea acesteia.

SECŢIUNEA 2. EFECTELE ÎNREGISTRĂRII MĂRCII

Articolul 9. Dreptul conferit de înregistrarea mărcii

 (1) Înregistrarea mărcii conferă titularului dreptul exclusiv asupra acesteia. Titularul mărcii are dreptul să  interzică terţilor să utilizeze, în activitatea lor comercială, fără consimţămîntul său:

 a) un semn identic cu marca pentru produse şi/sau servicii identice cu cele pentru care marca este înregistrată; 

b) un semn care, datorită identităţii sau asemănării cu marca înregistrată şi  identităţii sau asemănării produselor sau serviciilor acoperite de semn şi de marcă, ar genera un risc de confuzie în percepţia consumatorului; riscul de confuzie include şi riscul de asociere între semn şi marcă;

c) un semn identic sau asemănător cu marca pentru produse şi/sau servicii diferite de cele pentru care marca este înregistrată, cînd aceasta din urmă a dobîndit un renume în Republica Moldova, iar persoana terţă, în urma folosirii semnului, fără motive întemeiate, ar profita de caracterul distinctiv ori de renumele mărcii, sau le-ar aduce atingere.

 (2) În aplicarea alin. (1) din prezentul articol, titularul mărcii poate cere să fie interzise terţilor următoarele acţiuni:

a) aplicarea semnului pe produse sau pe ambalaje, precum şi utilizarea în calitate de ambalaj în cazul mărcilor tridimensionale;

b) oferirea produselor spre comercializare, sau comercializarea ori stocarea lor în aceste scopuri sau, după caz, oferirea sau prestarea serviciilor sub acest semn;

c) importul sau exportul produselor sub acest semn;

d) utilizarea semnului pe documentele de afaceri şi în publicitate;

e) multiplicarea, stocarea sau comercializarea semnului în scopurile menţionate la lit. a) - d).

 (3) Dreptul exclusiv asupra mărcii produce efecte pentru terţi de la data publicării în BOPI sau de la data înscrierii în Registrul Internaţional a datelor referitoare la înregistrarea mărcii. Totodată, poate fi cerută o indemnizaţie rezonabilă pentru acele fapte, săvîrşite după publicarea cererii de înregistrare a mărcii, care vor fi interzise după publicarea înregistrării mărcii. Instanţa sesizată pentru a se ocupa de cazul respectiv nu poate să decidă în fond atît timp, cît datele referitoare la înregistrarea mărcii nu au fost publicate.
(4) Titularul certificatului de înregistrare a mărcii poate plasa alături de marcă un marcaj de avertizare în formă de litera R, înscrisă într-un cerc, sau un text care indică faptul că marca este protejată în Republica Moldova.
Articolul 10. Limitarea dreptului exclusiv

(1) Dreptul exclusiv nu se extinde asupra elementelor mărcii care, în conformitate cu prezenta lege, nu pot fi înregistrate independent în calitate de mărci, cum ar fi termenii descriptivi, cu condiţia folosirii loiale a acestor elemente şi respectării intereselor legitime ale titularilor mărcii şi ale terţilor.

(2) Dreptul exclusiv asupra mărcii nu permite titularului să interzică unui terţ utilizarea în activitatea sa industrială sau  comercială, în  concordanţă cu practicile oneste:

a)  a propriului său nume sau a adresei sale;

b) a indicaţiilor care se referă la specia, calitatea, cantitatea, destinaţia, valoarea, originea geografică, perioada fabricării produsului sau prestării serviciului, altor caracteristici ale acestora;

c) a mărcii, dacă aceasta este necesar pentru a indica destinaţia unui produs şi/sau serviciu, în special, în calitate de accesoriu sau de piesă detaşabilă.

Articolul 11. Menţionarea mărcii în dicţionare

Dacă reproducerea unei mărci într-un dicţionar, o enciclopedie sau o lucrare de referinţă asemănătoare produce impresia că aceasta constituie denumirea generică sau uzuală a produselor sau serviciilor pentru care este înregistrată marca, editorul publicaţiei respective trebuie, la solicitarea titularului mărcii, să asigure că cel tîrziu, începînd cu ediţia următoare, reproducerea mărcii va fi însoţită de menţiunea că aceasta este o marcă înregistrată.

Articolul 12. Interzicerea utilizării mărcii înregistrate pe numele 
                       agentului sau reprezentantului
Dacă o marcă a fost înregistrată pe numele agentului sau reprezentantul celui care este titularul mărcii respective într-una din ţările Uniunii, fără autorizaţia titularului, acesta are dreptul să se opună utilizării mărcii sale de către agentul sau reprezentantul său, dacă el nu a autorizat această utilizare, în afara cazului în care agentul sau reprezentantul îşi justifică acţiunile sale.

Articolul 13. Epuizarea dreptului conferit de marcă
 (1) Titularul unei mărci înregistrate nu poate cere să se interzică altor persoane folosirea acesteia pe produse şi/sau servicii care au fost plasate pe piaţa Republicii Moldova de el însuşi sau cu consimţămîntul său.          
 (2) Prevederile alin. (1) din prezentul articol nu se aplică atunci cînd titularul are motive temeinice de a se opune comercializării  produselor, în special cînd starea acestora este modificată sau alterată după plasarea lor pe piaţă.

Articolul 14. Cerinţe faţă de utilizarea mărcii

(1) Dacă, în termen de 5 ani după înregistrare, marca nu a făcut obiectul unei utilizări efective în Republica Moldova pentru produsele şi/sau serviciile pentru care este înregistrată sau dacă utilizarea mărcii a fost suspendată pe o perioadă neîntreruptă de 5 ani, titularul mărcii este decăzut din drepturile asupra mărcii în condiţiile prevăzute de prezenta lege, cu excepţia cazurilor în care există motive întemeiate pentru  neutilizare. 

(2) Este asimilată utilizării efective:

a) utilizarea mărcii sub o formă care diferă prin elemente care nu schimbă caracterul distinctiv al mărcii în forma în care aceasta a fost înregistrată;

b) aplicarea mărcii pe produse sau pe ambalajul lor în Republica Moldova, numai cu scopul exportului.
(3) Utilizarea mărcii de către alte persoane cu consimţămîntul titularului se consideră ca utilizare efectuată de către titular.

SECŢIUNEA 3. DURATA PROTECŢIEI, REÎNNOIREA, 
                          MODIFICAREA ŞI DIVIZAREA MĂRCII

Articolul 15. Durata protecţiei mărcii înregistrate

Marca se înregistrează pentru o perioadă de 10 ani, cu începere de la data de depozit. Înregistrarea mărcii poate fi reînnoită pentru perioade consecutive de 10 ani, ori de cîte ori este necesar.
Articolul 16. Reînnoirea înregistrării mărcii

(1) Înregistrarea mărcii se reînnoieşte la cererea titularului mărcii sau a oricărei persoane pe care acesta o împuterniceşte, cu condiţia achitării taxelor stabilite. Neachitarea taxei conduce la decăderea din drepturi. Condiţiile de completare şi de depunere a cererii de reînnoire se stabilesc în Regulamentul aprobat de Guvern (în continuare  - Regulament).
(2) Cererea de reînnoire a înregistrării se depune în ultimele 6 luni de valabilitate a înregistrării. Înregistrarea poate fi reînnoită şi pe parcursul a 6 luni după expirarea termenului de 10 ani, sub rezerva achitării unei taxe suplimentare.

(3) Înregistrarea se reînnoieşte numai pentru produsele şi/sau serviciile pentru care a fost depusă cererea de reînnoire.  

(4) Reînnoirea va avea efect începînd cu ziua imediat următoare expirării termenului premergător de 10 ani. Datele privind reînnoirea înregistrării mărcii se înscriu în Registrul Naţional al Mărcilor şi se publică în BOPI.
Articolul 17. Introducerea modificărilor 

 (1) Titularul certificatului de înregistrare notifică AGEPI orice modificare a datelor referitoare la înregistrarea mărcii. 

(2) Pe durata protecţiei mărcii, titularul poate solicita, cu plata taxei corespunzătoare, introducerea unor modificări neesenţiale ale unor date din Registrul Naţional al Mărcilor, din certificatul de înregistrare a mărcii, precum şi ale unor elemente ale mărcii, cu condiţia ca asemenea modificări să nu afecteze caracterul distinctiv şi  imaginea de ansamblu a mărcii. 

(3) Modificările înscrise în Registrul Naţional al Mărcilor se publică în BOPI. Orice persoană terţă care consideră că drepturile ei sînt afectate de modificările operate, poate contesta înregistrarea acestora în termen de 3 luni de la publicare.

 (4) Modificarea mărcii sau a elementelor ei în perioada înregistrării sau reînnoirii acesteia nu se permite, cu excepţia cazurilor prevăzute la alin.(2) din prezentul articol.

Articolul 18. Divizarea înregistrării

(1) Titularul unei mărci poate diviza înregistrarea în urma depunerii unei cereri la AGEPI prin care să indice că unele din produsele şi/sau serviciile incluse în înregistrarea iniţială vor face obiectul uneia sau mai multor înregistrări divizionare. Produsele şi/sau serviciile din înregistrarea divizionară nu trebuie să acopere produsele şi/sau serviciile rămase în înregistrarea iniţială a mărcii şi nici produsele şi/sau serviciile din celelalte înregistrări divizionare. 

(2) Cererea de divizare nu va fi admisă:

a) dacă a fost înaintată o cerere de decădere din drepturi sau o cerere de invalidare a înregistrării iniţiale, iar prin cererea de divizare se solicită divizarea produselor şi/sau serviciilor la care se referă cererea de decădere din drepturi sau cererea de invalidare, pînă la emiterea deciziei definitive sau pînă la data la care procedura respectivă s-a încheiat într-un alt mod; 

 b) dacă o cerere reconvenţională de decădere din drepturi sau de invalidare a fost atacată în instanţa judecătorească, iar prin cererea de divizare se solicită divizarea produselor şi/sau serviciilor la care se referă cererea reconvenţională, pînă la introducerea datelor cu privire la hotărîrea definitivă a instanţei judecătoreşti în Registrul Naţional al Mărcilor.

(3) Cererea de divizare este însoţită de dovada achitării taxei.

(4) Condiţiile de perfectare şi depunere a cererii de divizare se stabilesc în Regulament.

(5) Divizarea va produce efect din data înregistrării ei în Registrul Naţional al Mărcilor.

 (6) Toate solicitările şi cererile depuse şi toate taxele referitor la înregistrarea iniţială, achitate înainte de data recepţionării de către AGEPI a cererii de divizare, sînt considerate ca depuse sau achitate privitor la înregistrarea sau înregistrările divizionare. Taxele achitate reglementar pentru înregistrarea iniţială, pînă la data recepţionării cererii de divizare, nu se restituie.

(7) Înregistrarea divizionară va păstra data de depozit şi orice dată de prioritate a înregistrării iniţiale.

SECŢIUNEA 4. STINGEREA DREPTURILOR ASUPRA MĂRCII
Articolul 19. Renunţarea la marcă

(1) Titularul poate să renunţe la marcă pentru toate sau numai pentru o parte din produsele şi/sau serviciile pentru care marca a fost înregistrată.
 (2) Renunţarea la marcă se declară în scris la AGEPI de către titularul mărcii sau de către persoana împuternicită de acesta, iar drepturile asupra mărcii se sting de la data înscrierii renunţării în Registrul Naţional al Mărcilor.

 (3) Renunţarea nu este înregistrată fără acordul tuturor titularilor unor drepturi referitoare la marcă, înscrişi în Registrul Naţional al Mărcilor. Dacă a fost înregistrat un contract de licenţă, renunţarea la marcă este înscrisă în Registrul Naţional al Mărcilor numai dacă titularul mărcii demonstrează că l-a informat pe licenţiat despre intenţia de a renunţa la marcă.

Articolul 20. Decăderea din drepturile asupra mărcii

(1) Titularul mărcii este decăzut din drepturile asupra mărcii în urma unei cereri depuse la Curtea de Apel Chişinău, sau a unei cereri reconvenţionale într-o acţiune de apărare a drepturilor:

a) dacă, pe o perioadă neîntreruptă de 5 ani, fara motive justificate, marca nu a făcut obiectul unei utilizări efective în Republica Moldova pentru produsele şi/sau serviciile pentru care este înregistrată; totodată, nimeni nu poate cere ca titularul să fie decăzut din drepturi dacă, în perioada de la expirarea termenului indicat pînă la  depunerea cererii de decădere sau cererii reconvenţionale, marca a făcut obiectul unui contract de cesiune sau de licenţă sau obiectul unei începeri sau a unei reluări de utilizare reală; cu toate acestea, dacă începerea sau reluarea utilizării mărcii a avut loc cu 3 luni înainte de depunerea cererii de decădere sau cererii reconvenţionale, termenul respectiv începînd cel mai devreme la expirarea perioadei neîntrerupte de 5 ani de neutilizare, utilizarea nu este luată în considerare, dacă pregătirile pentru începerea sau reluarea utilizării au intervenit numai după ce titularul a aflat că cererea de decădere sau cererea reconvenţională ar putea fi depusă;

b) dacă marca a devenit, prin activitatea sau inactivitatea titularului, denumire uzuală în comerţul cu  un produs şi/sau serviciu pentru care a fost  înregistrată;

c) dacă, în urma utilizării de către titularul mărcii sau cu consimţămîntul acestuia marca poate induce în eroare consumatorul, în special în ceea ce priveşte natura, calitatea sau provenienţa geografică a produselor sau a serviciilor pentru care a fost înregistrată.

(2) Dacă motivul decăderii din drepturi este valabil numai pentru o parte din produsele şi/sau serviciile pentru care marca a fost înregistrată, titularul este declarat decăzut din drepturi numai pentru produsele şi/sau serviciile respective.

(3) Decăderea produce efecte juridice de la data rămînerii definitive a hotărîrii Curţii de Apel Chişinău.

Articolul 21. Motive absolute de nulitate

(1) Marca se declară nulă în urma unei cereri depuse la Curtea de Apel Chişinău sau a unei cereri reconvenţionale într-o acţiune de apărare a drepturilor:

a) dacă marca a fost înregistrată contrar prevederilor art. 7;

b) dacă solicitantul a acţionat cu rea-credinţă în momentul depunerii cererii de înregistrare a  mărcii.

Marca se consideră ca fiind înregistrată cu rea-credinţă în cazul în care la momentul depunerii cererii de înregistrare a mărcii solicitantul ştia sau putea şti despre existenţa unei astfel de mărci, inclusiv în străinătate, care se bucură de reputaţie în ţara de origine şi care este promovată în Republica Moldova sau se negociază astfel de promovare.

La anularea mărcii pe motivul înregistrării cu rea-credinţă în special se va ţine cont de faptul dacă marca înregistrată este utilizată pentru produsele care generează conflict cu o altă marcă sau dacă titularul mărcii înregistrate utilizează marca doar în scop de blocaj.

(2) O marcă înregistrată contrar prevederilor art. 7 alin. (1) lit. b), c) sau d), nu poate fi declarată nulă, dacă în urma utilizării a dobîndit, după înregistrare, un caracter distinctiv pentru produsele şi/sau serviciile pentru care a fost înregistrată.

 (3) Dacă motivul nulităţii există numai pentru o parte din produsele şi/sau serviciile pentru care marca a fost înregistrată, nulitatea mărcii poate fi declarată numai cu privire la produsele şi/sau serviciile respective.

Articolul 22. Motive relative de nulitate

(1) Marca se declarată nulă în urma unei cereri depuse la Curtea de Apel Chişinău sau a unei cereri reconvenţionale într-o acţiune de apărare a drepturilor şi atunci cînd: 

a) există o marcă anterioară menţionată la art. 8 alin. (2) şi dacă se îndeplinesc condiţiile prevăzute de alin. 1 al aceluiaşi articol; 

b) există o marcă menţionată la art. 8 alin. (3) şi dacă se îndeplinesc condiţiile prevăzute în alineatul respectiv; 

c) există un drept anterior menţionat la art. 8 alin. (4) lit. a)  şi dacă se îndeplinesc condiţiile prevăzute de alineatul respectiv; 

d) utilizarea mărcii poate fi interzisă în virtutea unui alt drept anterior şi în special dreptului la nume, dreptului la imagine, unui drept de autor, dreptului la o denumire de origine sau indicaţie geografică protejate, la un desen sau model industrial protejat sau unui alt drept de proprietate industrială, protejat conform legislaţiei  în vigoare; 

e) utilizarea mărcii poate aduce atingere unui drept anterior cu privire la imaginea sau numele unei personalităţi renumite în Republica Moldova.

(2) Marca nu poate fi declarată nulă, dacă titularul unui drept menţionat la alin. (1) al prezentului articol sau succesorul lui de drepturi, sau după caz organul competent de ocrotire a valorilor culturale ale statului  îşi exprimă consimţămîntul expres pentru înregistrarea acestei mărci înaintea depunerii cererii de nulitate sau a cererii reconvenţionale.

(3) Titularul unuia din drepturile menţionate la alin. (1) din prezentul articol, care a cerut în prealabil nulitatea mărcii sau a depus o cerere reconvenţională într-o  acţiune de apărare a drepturilor, nu poate depune o nouă cerere de nulitate sau o nouă cerere reconvenţională bazată pe un alt drept dintre acestea pe care ar fi putut să-l invoce în sprijinul primei cereri.

(4) Dacă motivul nulităţii există numai pentru o parte din produsele şi/sau serviciile pentru care marca a fost înregistrată, nulitatea mărcii poate fi declarată numai cu privire la produsele şi/sau serviciile respective.

Articolul 23. Limitarea drepturilor prin inacţiunea titularului

 (1) Titularul unei mărci anterioare vizate la art. 8 alin. 2  sau al oricărui alt semn anterior vizat la  art. 8 alin. 4,  care a tolerat cu bună ştiinţă timp de 5 ani consecutivi utilizarea unei mărci posterioare în Republica Moldova, nu mai are dreptul  în baza mărcii sale anterioare sau a semnului anterior să depună o cerere de nulitate şi nici să se opună utilizării mărcii posterioare pentru produsele şi/sau serviciile pentru care marca posterioară a fost utilizată, excepţie constituie cazurile în care înregistrarea mărcii posterioare a fost făcută cu rea-credinţă.

(2) În cazurile menţionate la alin. (1) din prezentul articol, titularul mărcii posterioare nu poate să se opună utilizării dreptului anterior,  chiar dacă acest drept nu mai poate fi invocat împotriva mărcii sale.  

Articolul 24. Efectele decăderii din drepturi şi ale nulităţii mărcii

(1) Dacă titularul este decăzut din drepturi în totalitate sau în  parte,  efectele înregistrării mărcii,  prevăzute de prezenta lege, încetează în aceeaşi măsură începînd cu data depunerii cererii de decădere din drepturi sau a cererii reconvenţionale. La cererea uneia din părţi, instanţa judecătorească poate stabili o dată anterioară la care a intervenit una din cauzele decăderii din drepturi.

(2)  Dacă o marcă a fost declarată nulă în totalitate sau în parte, se consideră că efectele înregistrării mărcii,  prevăzute de prezenta lege, nu s-au produs în aceeaşi măsură din data de depozit. 

(3) Sub rezerva prevederilor legale privind fie acţiunile de compensare a prejudiciului cauzat din neglijenţa sau lipsa de bună-credinţă a titularului mărcii, fie cele de îmbogăţire neîntemeiată, efectul retroactiv al decăderii din drepturi sau al nulităţii mărcii nu afectează:

a) deciziile definitive privind încălcarea drepturilor, executate pînă la adoptarea deciziei de decădere din drepturi sau de nulitate;

b) contractele încheiate anterior deciziei de decădere din drepturi sau de nulitate, în măsura în care acestea au fost executate pînă la adoptarea deciziei respective; totodată, din motive de echitate, poate fi cerută restituirea, într-o măsură justificată de circumstanţe, a sumelor plătite în temeiul contractului.
SECŢIUNEA 5. TRANSMITEREA DREPTURILOR ASUPRA MĂRCII

Articolul 25. Transmiterea drepturilor

(1) Drepturile asupra mărcii pot fi transmise integral sau parţial prin cesiune, contract de licenţă, precum şi prin succesiune. 

(2) Marca poate constitui obiectul unui gaj, altor drepturi reale, precum şi poate fi obiectul unei executări silite.

(3) Drepturile ce rezultă din aplicarea prevederilor alin. (1) şi alin. (2) ale prezentului articol produc efecte pentru terţi şi condiţionează modificarea statutului juridic al mărcii din momentul înregistrării şi înscrierii datelor în Registrul Naţional al Mărcilor, cu condiţia achitării taxelor stabilite.  Datele respective se publică în BOPI.

 (4) Deciziile privind înscrierea cesiunii sau licenţei în Registrul Naţional al  Mărcilor pot fi contestate la AGEPI de către părţi in termen de 30 zile de la luarea deciziei, sau, de către persoanele terţe, în termen de 30  zile de la publicarea datelor menţionate la alin. (3).

Articolul 26. Contractul de cesiune şi transferul
(1) Contractul de cesiune a drepturilor asupra mărcii este contractul prin care titularul unei mărci (cedentul) transmite drepturile sale asupra mărcii unei alte persoane (cesionar). Drepturile asupra mărcii pot fi transmise prin cesiune oricînd pe durata protecţiei mărcii.

(2) Marca, independent de transferul întreprinderii, poate fi cesionată pentru toate sau pentru o parte din produsele şi/sau serviciile pentru care este înregistrată.

(3) Transferul întreprinderii în totalitate implică cesiunea mărcii, cu excepţia cazului în care există un contract care prevede altfel sau aceasta rezultă clar din circumstanţe. Această dispoziţie se aplică obligaţiei contractuale de transfer al întreprinderii.

(4) Fără a aduce atingere alin. (3) din prezentul articol, contractul de cesiune a mărcii trebuie perfectat în scris, cu semnăturile părţilor contractante, cu excepţia cazului în care aceasta rezultă dintr-o hotărîre judecătorească. În caz contrar, cesiunea este nulă.

(5) AGEPI va refuza să înregistreze contractul de cesiune dacă rezultă, în mod evident, că în urma cesiunii marca va deveni susceptibilă de a induce în eroare consumatorul, în special asupra naturii, calităţii sau provenienţei geografice a produselor sau serviciilor pentru care este înregistrată, cu excepţia cazului în care cesionarul acceptă să limiteze înregistrarea mărcii pentru produsele şi/sau serviciile în privinţa cărora nu va induce în eroare. 

(6) Dacă o marcă a fost înregistrată pe numele agentului sau reprezentantului celui care este titularul mărcii respective intr-una din ţările Uniunii, fără autorizaţia titularului, acesta are dreptul să ceara transferul înregistrării în favoarea sa, în afara cazului în care agentul sau reprezentantul îşi justifică acţiunile sale.

(7) Prezentul articol se aplică şi cererilor de înregistrare a mărcilor.
Articolul 27. Contractul de licenţă

(1) Marca poate constitui obiectul licenţelor pentru toate sau pentru o parte din produsele şi/sau serviciile pentru care este înregistrată. Prin contract de licenţă titularul mărcii înregistrate (licenţiar) transmite dreptul de a utiliza marca oricărei alte persoane (licenţiat), rezervîndu-şi dreptul de proprietate asupra acesteia. Licenţele pot fi exclusive sau neexclusive.

(2) Licenţa poate fi acordată solicitînd sau nu licenţiatului să plătească redevenţe licenţiarului. 

(3) Contractul de licenţă trebuie să includă clauza ca produsele licenţiatului după calitatea lor să nu fie inferioare celor ale licenţiarului şi că licenţiarul va exercita controlul îndeplinirii acestei clauze.

(4) Nu se admite includerea în contractul de licenţă a practicilor sau a condiţiilor care pot constitui o folosinţă abuzivă a drepturilor asupra mărcii, avînd un efect prejudiciabil asupra concurenţei pe piaţa respectivă, cum ar fi clauza transmiterii obligatorii de către licenţiat a informaţiei tehnice licenţiarului, condiţii care să împiedice contestarea validităţii sau prezentarea unui pachet obligatoriu de condiţii ale licenţierii.
(5) Titularul mărcii poate invoca drepturile conferite prin înregistrarea mărcii împotriva licenţiatului care acţionează contrar prevederilor contractului de licenţă, în ceea ce priveşte durata acestuia, forma în care marca înregistrată poate fi folosită, teritoriul pentru care poate fi aplicată marca, sau calitatea produselor şi a serviciilor furnizate (sau prestate) de licenţiat.
(6) Fără a aduce atingere clauzelor din contractul de licenţă, licenţiatul poate iniţia o procedură de apărare a drepturilor asupra mărcii doar cu consimţămîntul titularului acesteia. Posesorul unei licenţe exclusive poate iniţia o asemenea procedură în cazul în care, după somaţie, titularul mărcii nu a intentat el însuşi în termenul prescris o asemenea acţiune.
(7) Pentru a obţine despăgubirea pentru prejudiciul suportat, orice licenţiat are dreptul de a interveni în cadrul acţiunii de apărare a dreptului la marcă, iniţiată de titularul mărcii.

CAPITOLUL III.  ÎNREGISTRAREA MĂRCII

SECŢIUNEA 1.  CEREREA DE ÎNREGISTRARE  A MĂRCII

Articolul 28. Depunerea cererii de înregistrare a mărcii

(1) Cererea de înregistrare a mărcii se depune la AGEPI de către orice persoană fizică sau juridică şi trebuie să se refere la o singură marcă. Înregistrarea unei mărci poate fi cerută în mod individual sau în comun de persoane fizice sau juridice.

(2) În cazul în care două sau mai multe persoane depun o cerere de înregistrare a mărcii, în urma înregistrării marca va deveni proprietate comună conform legislaţiei civile în vigoare.

(3) Cererea se depune pe formularul-tip, aprobat de către AGEPI, în limba moldovenească. docu​men​tele anexate cererii se depun în limba moldovenească. În cazul depunerii docu​men​telor anexate cererii într-o altă limbă, în termen de 2 luni de la data depunerii cererii se depun traducerile acestor documente în limba moldovenească. 

(4) Cererea se depune prin orice modalitate acceptată de AGEPI, în conformitate cu prevederile Regulamentului.

Articolul 29. Reprezentarea

(1) Persoanele fizice şi/sau juridice care au domiciliul, sau sediul principal, sau o întreprindere industrială sau comercială efectivă şi funcţională în Republica Moldova acţionează în faţa AGEPI personal sau prin intermediul unui reprezentant, împuternicit printr-o procură. 

(2) Persoanele fizice şi/sau juridice care nu au nici domiciliul, nici sediul principal, nici o întreprindere industrială sau comercială efectivă şi funcţională în Republica Moldova trebuie să fie reprezentate în faţa AGEPI în orice procedură stabilită de prezenta lege de un  mandatar autorizat în domeniul proprietăţii industriale,  împuternicit printr-o procură. 

 (3) Mandatarii autorizaţi activează în conformitate cu Regulamentul aprobat de Guvern.

Articolul 30. Cererea de înregistrare a mărcii

(1) Cererea de înregistrare a unei mărci conţinînd elementele prevăzute la alin. (2) al prezentului articol constituie depozitul cererii .
(2) Cererea de înregistrare a mărcii, redactată în limba moldovenească, trebuie să conţină:

a) indicaţia explicită sau implicită de solicitare a înregistrării mărcii;

b) indicaţii care să permită stabilirea identităţii solicitantului (numele/denumirea şi adresa solicitantului);

c) indicaţii care să permită AGEPI să ia legătura cu solicitantul, sau, după caz, cu mandatarul autorizat al său;

d) o reproducere, suficient de clară, a mărcii a cărei înregistrare se solicită;

e) lista produselor si/sau serviciilor pentru care se solicită înregistrarea;

f) dovada achitării taxei de depunere a cererii de înregistrare a mărcii.
(3) Cererea va conţine menţiuni exprese cînd:

a) solicitantul revendică una sau mai multe culori ca element distinctiv al mărcii ;

b) marca este tridimensională sau de alt tip decît cele verbale sau figurative.

(4) Cererea va conţine, dacă este cazul:

a) o transliterare a mărcii sau a unor părţi ale acesteia;

b) o traducere a mărcii ori a unor părţi ale acesteia.
(5) Cererea va conţine, de asemenea, date referitoare la calitatea solicitantului, prevăzute de Regulament.

(6) Cererea de înregistrare a mărcii depusă pentru mai multe clase de produse şi/sau servicii, pe lîngă taxa de examinare a cererii de înregistrare a mărcii pentru o clasă de produse şi/sau servicii, implică plata unei taxei suplimentare de examinare pentru fiecare clasă de produse şi/sau servicii, depăşind una.
(7) Condiţiile de completare şi de depunere a cererii de înregistrare a mărcii se stabilesc în Regulament.

Articolul 31. Data de depozit

Data de depozit este data la care solicitantul a depus la AGEPI cererea de înregistrare a mărcii în condiţiile în care aceasta conţine toate elementele prevăzute la art. 30 alin. (2). 

Articolul 32. Cererea de recunoaştere a notorietăţii mărcii

(1) În cazul apariţiei unui conflict referitor la o marcă care este larg cunoscută în Republica Moldova, persoana interesată poate depune o cerere de recunoaştere a notorietăţii mărcii la Curtea de Apel Chişinău. Cererea de recunoaştere a notorietăţii mărcii trebuie să se refere la o singură marcă.

(2) La cererea de recunoaştere a notorietăţii mărcii se anexează:

a) reproducerea mărcii;

b) data de la care se solicită recunoaşterea mărcii ca fiind notorie;

c) documentele ce conţin informaţii privind titularul sau utilizatorul mărcii;

d) lista produselor sau serviciilor pentru care se utilizează marca;

e) documentele ce demonstrează gradul de cunoaştere a mărcii în cadrul segmentului de public vizat pentru produsele sau serviciile cărora marca se aplică;

f) documentele care confirmă începutul şi perioada utilizării mărcii.
g) aria geografică de utilizare a mărcii notorii în Republica Moldova. 

(3) Mărcii notorii i se acordă protecţie juridică în conformitate cu prezenta lege.

(4) Durata protecţiei mărcii notorii este nelimitată.

 (5) Procedura de completare şi de depunere a cererii de recunoaştere a notorietăţii mărcii se stabileşte în Regulamentul privind recunoaşterea notorietăţii mărcilor de produse şi/sau de servicii, aprobat de către Guvern.

(6) Nu poate fi recunoscută notorie marca care a devenit larg cunoscută în cadrul unui anumit segment de public după data invocării priorităţii unei mărci identice sau similare pentru produse identice pe  numele altui solicitant.
SECŢIUNEA 2. PRIORITATEA

Articolul 33. Dreptul de prioritate

 (1) Orice persoana sau succesorul său în drepturi care a depus reglementar o cerere de înregistrare a unei mărci într-un stat sau pentru oricare din statele părţi la Convenţia de la Paris sau la acordul de instituire a  Organizaţiei Mondiale a Comerţului, după caz,  la depunerea cererii de înregistrare a aceleiaşi mărci la AGEPI pentru produse şi/sau servicii identice cu sau cuprinse în cele pentru care a fost depusă această marcă, beneficiază de un drept de prioritate pentru un termen de 6 luni de la data de depozit a primei cereri de înregistrare a mărcii.

(2) Dreptul de prioritate va fi recunoscut pentru orice depozit care are valoarea unui depozit naţional reglementar, conform legislaţiei naţionale a statului în care a fost constituit sau conform acordurilor bilaterale ori multilaterale.   

(3) Va fi considerată ca primă cererea, a cărei dată de depozit va fi punctul de plecare al termenului de prioritate, o cerere ulterioară, depusă la AGEPI pentru aceeaşi marcă  pentru produse şi/sau servicii identice, ca şi cererea anterioară, cu condiţia că la data de depozit a cererii ulterioare, această cerere anterioară să fi fost retrasă, abandonată sau refuzată, fără să fi fost supusă examenului public şi fără să fi lăsat sa subziste careva drepturi, precum şi să nu fi servit încă drept bază pentru revendicarea dreptului de prioritate. Cererea anterioară nu va mai putea servi, in acest caz, ca bază pentru revendicarea dreptului de prioritate.
(4) Dacă primul depozit al cererii a fost efectuat într-un stat care nu este parte la Convenţia de la Paris, sau la acordul de instituire a  Organizatiei Mondiale a Comertului, prevederile alin. (1) - (3) din prezentul articol se aplică doar în măsura în care legislaţia statului respectiv, acordă, în baza unui prim depozit efectuat la AGEPI, un drept de prioritate în aceleaşi condiţii şi avînd efecte echivalente celor prevăzute în prezenta lege.

Articolul 34. Efectul dreptului de prioritate

Prin efectul dreptului de prioritate, data de prioritate se consideră ca dată de depozit a cererii de înregistrare a mărcii în scopurile stabilirii anteriorităţii drepturilor.

Articolul 35. Prioritatea de expoziţie

(1) Dacă solicitantul unei mărci a prezentat, sub marca depusă, produse şi/sau servicii în cadrul unei expoziţii internaţionale oficiale sau recunoscute oficial, în sensul Convenţiei cu privire la Expoziţiile Internaţionale, semnată la Paris la 22 noiembrie 1928 şi revizuită la 30 noiembrie 1972, acesta poate, cu condiţia depunerii cererii de înregistrare a mărcii, în termen de 6 luni de la data primei prezentări a produselor sau serviciilor sub marca solicitată, să invoce, de la această dată, dreptul de prioritate în sensul art. 34, în limitele produselor şi/sau serviciilor expuse. 

 (2) Prioritatea de expoziţie acordată conform alin. (1) al prezentului articol nu prelungeşte termenul de prioritate prevăzut la art. 33 alin. (1).

Articolul 36. Revendicarea priorităţii

(1) Solicitantul care doreşte să se prevaleze de dreptul de prioritate conform prevederilor art. 33 sau 35 este obligat să dea o declaraţie de prioritate odată cu depunerea cererii de înregistrare a mărcii sau în termen de 2 luni de la data de depozit a cererii şi să prezinte documentele care confirmă legitimitatea unei astfel de cerinţe în termen de cel mult 3 luni de această dată, cu condiţia achitării taxei stabilite. 

(2) Actele ce confirmă legitimitatea invocării dreptului de prioritate vor fi însoţite de o copie a cererii iniţiale şi o traducere a acesteia în limba moldovenească sau în cazul priorităţii de expoziţie, de dovada prezentării în expoziţie a produselor sau serviciilor sub marca a cărei înregistrare este solicitată.

(3) Dacă se invocă cîteva priorităţi pentru aceeaşi cerere, taxa se achită pentru fiecare prioritate invocată.

SECŢIUNEA 3. PROCEDURA DE ÎNREGISTRARE
Articolul 37. Examinarea respectării condiţiilor de depunere a cererii

 (1) În termen de o lună de la data depunerii cererii, AGEPI examinează dacă sînt îndeplinite condiţiile prevăzute la art. 30 alin. (2) pentru acordarea unei date de depozit.

 (2) Dacă în urma examinării, în conformitate cu alin.(1), se constată că cererea de înregistrare a mărcii:

a) îndeplineşte condiţiile referitoare la acordarea unei date de depozit, AGEPI atribuie dată de depozit în conformitate cu art. 31;

b) nu îndeplineşte condiţiile referitoare la acordarea unei date de depozit, AGEPI va notifica solicitantului iregularităţile semnalate şi-i va acorda pentru remedierea lor un termen de 2 luni de la data depunerii cererii.

(3) Dacă, în urma notificării conform alin (2) lit. b), solicitantul:

a) remediază iregularităţile constatate în termenul prescris, AGEPI atribuie data de depozit la data la care au fost remediate toate iregularităţile;

b) nu remediază iregularităţile constatate în termenul prescris, cererea se consideră nedepusă, fapt despre care este notificat solicitantul.

(4) AGEPI înscrie datele referitoare la cererea căreia i-a fost atribuită data de depozit în Registrul Naţional al Cererilor de Înregistrare a Mărcilor, fapt despre care este notificat solicitantul.

(5) În termen de o lună de la data înscrierii datelor referitoare la cerere în Registrul Naţional al Cererilor de Înregistrare a Mărcilor, AGEPI examinează  dacă cererea de înregistrare a mărcii îndeplineşte celelalte condiţii de depunere, prevăzute de lege şi de Regulament.
(6) Dacă în urma examinării în conformitate cu alin. (5) se constată că cererea:

a) îndeplineşte condiţiile prevăzute în alin. (5), AGEPI acceptă cererea în vederea publicării;

b) nu îndeplineşte condiţiile stipulate la alin. (5), AGEPI va notifica solicitantului iregularităţile semnalate şi-i va cere să le remedieze în termenele prevăzute în Regulament.

(7) Dacă în urma notificării conform alin. (6) lit. b) solicitantul nu remediază iregularităţile constatate în termenele prescrise, cererea se  consideră retrasă, fapt despre care este notificat solicitantul . 

(8) Dacă solicitantul, în urma notificării conform alin. (6) lit. b), nu remediază în termenele prescrise lipsa plăţii taxei de examinare, se consideră că cererea a fost retrasă, în afara cazului cînd aceasta cade sub incidenţa art. 30 alin. (6) şi este clar ce clase de produse şi/sau servicii sînt destinate să fie acoperite de suma plătită pentru examinarea cererii, fapt despre care este notificat solicitantul.

(9) Nerespectarea dispoziţiilor privind revendicarea priorităţii atrage după sine pierderea dreptului de prioritate pentru cerere.

Articolul 38. Publicarea cererii de înregistrare a mărcii

În cazul în care condiţiile stabilite la art. 37 alin.  (6) lit. a)  sînt îndeplinite, datele privind cererea de înregistrare a mărcii se publică în cel mult 3 luni de la data de depozit.
Articolul 39. Observaţiile terţilor

(1) În termen de 3 luni de la publicarea cererii de înregistrare a mărcii, orice persoană fizică sau juridică, precum şi orice grup de  producători, prestatori de servicii, comercianţi sau consumatori poate depune la AGEPI observaţii în scris, prin care să prezinte motivele conform cărora ar trebui refuzată înregistrarea mărcii, şi anume, în baza art. 7. Persoanele care depun observaţii nu dobîndesc calitatea de parte în cadrul procedurilor desfăşurate la AGEPI.

(2) Observaţiile menţionate la alin. (1) din prezentul articol sînt transmise solicitantului, care, în termen de 2 luni de la data notificării va putea să-şi exprime punctul de vedere.

Articolul 40. Opoziţia

(1)  În termen de 3 luni de la data publicării cererii de înregistrare a mărcii, titularul unei mărci anterioare sau al unei mărci recunoscute notorii, de asemenea, titularul unui drept anterior cu privire la imaginea sau numele patronimic, la o indicaţie geografică sau denumire de origine protejate, unui desen sau model industrial protejat sau unui drept de autor, precum şi orice altă persoană interesată poate formula o opoziţie la înregistrarea mărcii pe motivul că înregistrarea acesteia ar trebui refuzată în baza prevederilor art. 8.

(2) Opoziţii la înregistrarea mărcii pot fi formulate, de asemenea, în termen de 3 luni de la data publicării modificărilor în cererea de înregistrare a mărcii, dacă aceste modificări se referă la reproducerea mărcii sau la lista de produse şi/sau servicii. 

. 

(3) Opoziţia argumentată trebuie prezentată în scris la AGEPI. Opoziţia se consideră depusă numai după achitarea taxei stabilite. Persoana care a formulat opoziţia poate prezenta, în termen de o lună din data depunerii acesteia, dovezi şi argumente suplimentare în susţinerea opoziţiei. 

(4)  Opoziţiile menţionate în prezentul articol sînt transmise solicitantului, care, în termen de 2 luni de la data notificării, va putea să-şi exprime punctul de vedere.

Articolul 41.  Examinarea de fond

(1) În termen de 6 luni de la publicarea cererii, AGEPI efectuează examinarea de fond a acesteia, în vederea respectării condiţiilor de protecţie a mărcii, sub rezerva achitării taxelor stabilite. 

(2) AGEPI examinează: 

a) dacă nu sînt temeiuri absolute de refuz pentru respingerea cererii, prevăzute de art. 7 al legii;

b) dacă nu sînt temeiuri relative de refuz pentru respingerea cererii, prevăzute de art. 8 al legii;

c) observaţiile şi opoziţiile formulate cu privire la cererea de înregistrare a  mărcii.
(3) În funcţie de rezultatele examinării de fond, AGEPI adoptă decizia de înregistrare a mărcii, în tot sau în parte, sau de respingere a cererii şi o comunică solicitantului în termen de o lună de la data adoptării.     

Articolul 42.  Respingerea cererii de înregistrare a mărcii 

(1) Dacă marca este exclusă de la înregistrare în temeiul motivelor absolute sau relative de refuz prevăzute de art. 7 şi 8 pentru toate sau pentru o parte din produsele şi/sau serviciile pentru care aceasta este solicitată, cererea de înregistrare a mărcii se respinge pentru produsele şi/sau serviciile respective.

 (2) În cazul în care marca conţine elemente lipsite de caracter distinctiv şi care nu pot fi înregistrate independent în calitate de marcă conform art. 7, iar includerea acestor elemente în marcă poate crea îndoieli asupra ariei de protecţie a mărcii, AGEPI poate cere, ca o condiţie pentru înregistrarea mărcii, ca solicitantul să declare că nu este în drept să invoce nici un drept exclusiv asupra acestor elemente. Această declaraţie se publică odată cu cererea de înregistrare a mărcii sau, după caz, odată cu publicarea datelor privind înregistrarea mărcii. 

 (3) Cererea de înregistrare a mărcii nu va fi respinsă înainte ca solicitantului să i se permită retragerea sau modificarea cererii ori prezentarea argumentelor în favoarea înregistrării mărcii.

Articolul 43. Examinarea opoziţiei

(1) În cursul examinării opoziţiei, AGEPI verifică dacă aceasta îndeplineşte condiţiile de depunere, prevăzute la art. 40, dacă solicitantul şi-a exprimat punctul de vedere în conformitate cu alin. (4) al articolului menţionat, apreciază argumentele părţilor. 

(2) La cererea solicitantului, titularul unei mărci anterioare care a formulat opoziţia va aduce dovada că, pe parcursul a 5 ani înainte de publicarea cererii de înregistrare a mărcii, marca anterioară a făcut obiectul unei utilizări reale în Republica Moldova în raport cu produsele şi/sau serviciile pentru care a fost înregistrată şi pe care este fondată opoziţia, sau că există motive întemeiate pentru neutilizare, cu condiţia că la această data marca era înregistrată de cel puţin 5 ani. În lipsa acestei dovezi, opoziţia se respinge. Dacă marca anterioară a fost utilizată numai pentru o parte din produsele şi/sau serviciile pentru care a fost înregistrată, la examinarea opoziţiei, marca anterioară poate fi opusă doar pentru acea parte de produse şi/sau servicii.

(3) Examinarea opoziţiei poate fi suspendată în următoarele situaţii: 

a) cînd se bazează pe o cerere anterioară de înregistrare a unei mărci, pînă la emiterea  unei decizii definitive referitoare la această cerere; 

b) cînd marca opusă face obiectul unei acţiuni în anulare sau decădere, pîna la soluţionarea definitivă a cauzei;

c) la cererea motivată a unei părţi.

(4) În cazul în care, la examinarea opoziţiei, rezultă că marca este exclusă de la înregistrare pentru toate sau doar pentru o parte din produsele şi/sau serviciile pentru care este solicitată, cererea se respinge pentru produsele şi/sau serviciile respective. În caz contrar, se respinge opoziţia.

.

Articolul 44. Retragerea, limitarea şi modificarea cererii de 


   înregistrare a mărcii

(1) Solicitantul oricînd poate să-şi retragă cererea de înregistrare a mărcii sau să limiteze lista produselor şi/sau serviciilor pe care aceasta le conţine. Dacă cererea de înregistrare a mărcii a fost deja publicată, datele privind retragerea sau limitarea de asemenea se publică în BOPI.

(2) Cererea de înregistrare a mărcii poate fi modificată, la cererea solicitantului, doar pentru a corecta numele sau adresa solicitantului, greşelile de exprimare sau de transcriere sau erorile apărute, astfel încît o asemenea modificare să nu afecteze în mod substanţial marca şi să nu extindă lista de produse şi/sau servicii. Dacă modificările se referă la reproducerea mărcii sau la lista de produse şi/sau servicii şi se operează după publicarea cererii, aceasta va fi publicată cu modificările respective. 

(3) Procedurile menţionate la alin. (1) şi (2) sînt supuse plăţii taxelor stabilite, cu  excepţia cazului în care procedurile prevăzute la alin. (2) au fost solicitate în  termen de o lună de la data de depozit.

Articolul 45. Divizarea cererii de înregistrare a mărcii

(1) Solicitantul poate diviza cererea de înregistrare a mărcii prin depunerea unei cereri la AGEPI, în care să indice că unele din produsele şi/sau serviciile incluse în cererea iniţială vor face obiectul uneia sau mai multor cereri divizionare. Produsele şi/sau serviciile din cererea divizionară nu trebuie să acopere produsele şi/sau serviciile rămase în cererea iniţială şi nici  produsele şi/sau serviciile din celelalte cereri divizionare.
(2) Cererea de divizare nu va fi admisă:

a) dacă a fost formulată o opoziţie împotriva cererii iniţiale, iar prin cererea de divizare se solicită divizarea produselor şi/sau serviciilor care fac obiectul opoziţiei, pînă la emiterea deciziei  definitive privind opoziţia; 

b) în alte cazuri prevăzute de Regulament.
(3) Condiţiile de perfectare şi depunere a cererii de divizare se stabilesc în Regulament.

(4) Cererea de divizare este însoţită de dovada achitării taxei. Cererea de divizare nu va avea efect dacă nu au fost achitate taxele stabilite. 

(5) Divizarea va intra în vigoare la data înregistrării ei în Registrul Naţional al Cererilor de Înregistrare a Mărcilor.

(6) Toate solicitările şi cererile depuse, şi toate taxele privitor la cererea iniţială achitate pînă la data recepţionării de către AGEPI a cererii de divizare sînt considerate ca depuse sau achitate privitor la cererea sau cererile divizionare. Taxele pentru cererea iniţială achitate pînă la data recepţionării cererii de divizare nu vor fi restituite.
(7) Cererea divizionară va păstra data de depozit şi orice dată de prioritate a cererii iniţiale.

Articolul 46. Înregistrarea mărcii

Dacă în urma examinării cererii conform art. 37 şi 41 se constata că sînt îndeplinite condiţiile pentru înregistrarea mărcii, precum şi în cazul în care nu a fost depusă nici o contestaţie împotriva înregistrării conform art. 47 alin. (1) sau contestaţiile depuse au fost respinse printr-o decizie definitivă, AGEPI decide înregistrarea mărcii, cu condiţia achitării taxei stabilite. Datele despre înregistrarea mărcii se înscriu în Registrul Naţional al Mărcilor, iar titularului i se eliberează certificatul de înregistrare a mărcii. Datele referitoare la înregistrare se publică în BOPI.

Articolul 47. Contestarea deciziilor privind cererile de  înregistrare 
                       a mărcilor

(1) Orice decizie privind cererile de înregistrare a mărcilor poate fi contestată de către părţi  în termen de 2  luni de la data primirii acesteia sau, de către persoanele terţe care deţin informaţia referitor la înregistrarea mărcii în termenul cuprins între data emiterii deciziei şi data înregistrării mărcii. Contestaţia are un efect suspensiv.

(2) Contestaţia se depune la AGEPI şi se soluţionează de către Comisia de contestaţii în conformitate cu Regulamentul acesteia, aprobat de Guvern.

(3) Contestaţia trebuie prezentată în scris şi argumentată şi se consideră depusă numai după achitarea taxei stabilite.

(4) Comisia de contestaţii emite hotărîri şi încheieri conform competenţei.

Articolul 48. Examinarea contestaţiei

(1) În cursul examinării contestaţiei, Comisia de contestaţii invită părţile   să-şi prezinte observaţiile referitoare la comunicările prezentate de celelalte părţi. Dacă la examinarea contestaţiei apar divergenţe cu caracter normativ, se aplică normele Codului de procedură civilă.

(2) În urma examinării contestaţiei, Comisia de contestaţii va emite una din următoarele hotărîri:

a) de menţinere în vigoare a deciziei contestate;

b) de anulare în tot sau în parte a deciziei contestate;

c ) orice alte  hotărîri conform competenţei.

(3) Hotărîrea Comisiei de contestaţii intră în vigoare la data adoptării. 

(4) Hotarîrea Comisiei de contestaţii se comunică parţilor şi poate fi atacată la Curtea de Apel Chişinău în termenele prevăzute de legislaţia în vigoare.  

Articolul 49. Repunerea în drepturi  

(1) Solicitantul sau titularul unei mărci sau orice altă parte la o procedură în faţa AGEPI, care, în pofida luării tuturor măsurilor de bună-credinţă impuse de împrejurări, nu a reuşit să respecte un termen faţă de AGEPI, la cerere, este repus în drepturi, dacă omiterea termenului a avut drept consecinţă directă, în temeiul dispoziţiilor prezentei legi, pierderea unui drept sau a unui mijloc de recurs. 

(2) Cererea de repunere în drepturi trebuie depusă în scris în termen de două luni de la încetarea circumstanţelor care au provocat nerespectarea termenului. Actul neîntocmit trebuie completat în acelaşi termen. Cererea nu este admisibilă decît într–un termen de un an de la expirarea termenului omis. În cazul neprezentării cererii de reînnoire a înregistrării sau, în caz de neplată a unei taxe de reînnoire, termenul suplimentar de şase luni prevăzut în art. 16 alin. 2  se scade din perioada de un an.

(3) Cererea de repunere în drepturi trebuie să fie motivată şi să indice faptele şi justificările invocate în sprijinul solicitantului. Cererea se consideră depusă numai după achitarea taxei de repunere în drepturi.  

(4) Dispoziţiile din prezentul articol nu se aplică termenelor prevăzute în alin. (2) al prezentului articol, nici celor prevăzute la art. 40 alin. (1) şi  (3) şi la art. 50.

(5) Repunerea în drepturi nu poate fi acceptată în cazul în care  în perioada de timp cuprinsă între data pierderii  dreptului asupra cererii sau a mărcii şi pînă la data depunerii cererii de repunere în drepturi a fost depusă o altă cerere de înregistrare a mărcii care poate fi opusă conform prevederilor prezentei legi.

(6) Atunci cînd solicitantul sau titularul unei mărci este repus în drepturi, acesta nu poate invoca drepturile sale împotriva unui terţ care, cu bună-credinţă, a plasat pe piaţă produse sau a prestat servicii sub un semn identic sau similar cu marca respectivă în perioada de timp cuprinsă între data pierderii  dreptului asupra cererii sau a mărcii şi pînă la data publicării în BOPI a menţiunii despre  repunerea în drepturi .

(7) Persoana terţă care cade sub incidenţa alin. (6) poate formula o contestaţie împotriva deciziei de repunere în drepturi a solicitantului sau titularului unei mărci în termen de două luni de la data publicării menţiunii despre repunerea acestuia în drepturi, cu condiţia achitării taxei corespunzătoare.

Articolul 50. Prelungirea termenelor şi continuarea procedurilor

(1) Solicitantul sau titularul unei mărci sau orice altă parte la o procedură în faţa AGEPI referitor la o cerere sau la o marcă:

a) poate solicita prelungirea unui termen prevăzut pentru executarea unui act de procedură printr-o cerere depusă la AGEPI pînă la expirarea termenului prescris;

b) care nu a respectat un termen prevăzut pentru executarea unui act de procedură, poate solicita repunerea în termenul omis şi continuarea procedurii printr-o cerere depusă la AGEPI în decurs de 2 luni de la data expirării termenului prescris; actul neîntocmit trebuie completat în acelaşi termen.
(2) Perioada de prelungire a termenului conform alin. (1) lit. a) sau de repunere în termenul omis conform alin. (1) lit. b) nu poate depăşi 6 luni din data expirării termenului  prescris.   

(3) Cererea pentru acţiunile în conformitate cu alin. (1) se consideră depusă numai după achitarea taxei corespunzătoare. 

(4) Dispoziţiile prezentului articol nu se aplică pentru termenele prevăzute la alin. (1) din prezentul articol, precum şi celor prevăzute la art. 16 alin. (2), art. 31, art. 33 alin. (1), art. 35 alin. (1),  art. 36, art. 37 alin. (2) lit. b) şi alin. (6) lit. b), art. 40, art. 47 alin. (1), art. 48 alin. (4), art. 49, art. 82 alin. (2) lit. a).
CAPITOLUL IV. MĂRCILE COLECTIVE ŞI MĂRCILE DE CERTIFICARE

Articolul 51. Mărcile colective

(1) Mărcile colective sînt mărcile utilizate pentru a deosebi produsele sau serviciile membrilor unei asociaţii (unui grup de persoane) de produsele sau serviciile altor persoane. Pot solicita înregistrarea unei mărci colective asociaţiile de fabricanţi, de producători, de comercianţi, de prestatori de servicii, care, în temeiul legislaţiei, au capacitatea, în nume propriu, să fie titularii unor drepturi sau obligaţii de orice natură, să încheie contracte sau să întocmească alte acte juridice, să intenteze acţiuni în instanţele judecătoreşti, precum şi persoanele juridice de drept public.

(2) Prin derogare de la art. 7 alin. (1) lit. c), pot constitui mărci colective, în sensul alin. (1) din prezentul articol, semnele sau indicaţiile care pot servi în comerţ la desemnarea originii geografice a produselor sau serviciilor. O marcă colectivă nu autorizează titularul să interzică unui terţ utilizarea în comerţ a unor asemenea semne sau indicaţii, cu condiţia ca terţul să le folosească în conformitate cu uzanţele loiale în activitatea de comerţ sau industrială. În special, o asemenea marcă nu poate fi opusă unui terţ autorizat să utilizeze o denumire geografică.

 (3) Dispoziţiile prezentei legi se aplică în egală măsură mărcilor colective, cu excepţia dispoziţiilor contrare prevăzute la art. 52-57.

Articolul 52. Regulamentul de utilizare a mărcii colective

(1) Solicitantul unei mărci colective trebuie să prezinte regulamentul de utilizare a mărcii colective odată cu depunerea cererii de înregistrare a mărcii sau în termenul stabilit în Regulament. 

(2) Regulamentul de utilizare a mărcii colective prevede persoanele autorizate să utilizeze marca, condiţiile de afiliere la asociaţie, precum şi condiţiile de utilizare a mărcii, inclusiv sancţiunile, în măsura în care acestea există. Regulamentul de utilizare a unei mărci colective menţionate la art. 51 alin (2) trebuie să autorizeze orice persoană, ale cărei produse şi/sau servicii provin din zona geografică respectivă, să devină membră a asociaţiei care este titulara mărcii.

(3) Regulamentul de utilizare a mărcii colective se publică odată cu cererea. 

Articolul 53. Respingerea cererii de înregistrare a mărcii colective

(1) În afara motivelor de respingere a unei cereri de înregistrare a mărcii prevăzute în prezenta lege, cererea de înregistrare a mărcii colective se respinge dacă nu se respectă prevederile art. 51 sau art. 52, sau dacă regulamentul de utilizare a mărcii colective contravine ordinii publice sau bunelor moravuri.

(2) Cererea de înregistrare a mărcii colective se respinge şi în cazul în care publicul riscă să fie indus în eroare în ceea ce priveşte caracterul sau semnificaţia mărcii şi mai ales dacă aceasta este percepută ca fiind altceva decît o marcă colectivă.
(3) Cererea nu se respinge dacă solicitantul, printr-o modificare a Regulamentului de utilizare a mărcii colective, îndeplineşte cerinţele prevăzute la alin. (1) şi alin. (2) din prezentul articol.

Articolul 54. Modificarea regulamentului de utilizare 
  a mărcii colective

(1) Titularul mărcii colective trebuie să comunice AGEPI orice modificare la Regulamentul de utilizare a mărcii colective.

(2) Modificarea nu va fi înscrisă în Registrul Naţional al Mărcilor, dacă Regulamentul de utilizare a mărcii colective modificat nu este conform art. 52 sau dacă implică un motiv de respingere menţionat la art. 53.

(3) Modificarea Regulamentului de utilizare a mărcii colective va avea efect din data înscrierii menţiunii respective în Registrul Naţional al Mărcilor.

Articolul 55. Intentarea acţiunii de apărare a drepturilor 
  asupra mărcii colective

(1) Prevederile art. 27 alin. (6) şi alin. (7) privind drepturile licenţiaţilor se aplică oricărei persoane autorizate să utilizeze o marcă colectivă.

(2) Titularul unei mărci colective poate cere, în numele persoanelor abilitate să utilizeze marca, compensarea pagubei suferite de aceştia în urma utilizării neautorizate a mărcii.

Articolul 56. Motivele decăderii din drepturi asupra mărcii colective

În afara motivelor decăderii din drepturi, prevăzute în prezenta lege, titularul mărcii colective este declarat decăzut din drepturi în urma unei cereri depuse la Curtea de Apel Chişinău sau a unei cereri reconvenţionale într-o acţiune de apărare a drepturilor atunci cînd:

a) titularul nu ia măsuri adecvate în vederea prevenirii unei utilizări a mărcii, incompatibile cu condiţiile de utilizare prevăzute de Regulamentul de utilizare a mărcii colective;
b) modul în care a fost utilizată marca de către titular a condus la posibilitatea inducerii publicului în eroare în sensul art. 53  alin. (2);

c) modificarea Regulamentului de utilizare a mărcii colective a fost înscrisă în Registrul Naţional al Mărcilor, contrar prevederilor art. 54 alin. (2), cu excepţia cazului în care titularul mărcii respectă condiţiile stabilite printr-o nouă modificare a Regulamentului de utilizare a mărcii colective.

Articolul 57. Cauzele nulităţii mărcii colective

În afara cauzelor de nulitate prevăzute în prezenta lege, marca colectivă este declarată nulă în urma unei cereri depuse la Curtea de Apel Chişinău sau a unei cereri reconvenţionale într-o acţiune de apărare a drepturilor, dacă a fost înregistrată contrar prevederilor art. 53, cu excepţia cazului în care titularul mărcii, printr-o nouă modificare a Regulamentului de utilizare a mărcii colective, se conformează acestor prevederi.
Articolul 58. Mărcile de certificare

(1) Mărcile de certificare pot fi înregistrate la AGEPI de către organismele de certificare, acreditate pentru efectuarea certificării conformităţii produselor sau serviciilor în condiţiile Legii nr.186-XV din 24 aprilie 2003 cu privire la evaluarea conformităţii produselor.

Nu pot solicita înregistrarea unei mărci de certificare persoanele juridice, altele decît cele menţionate, care fabrică, importă sau vînd produse ori prestează servicii.
(2) Dispoziţiile prezentei legi se aplică în egală măsură mărcilor de certificare fără a aduce atingere acestui articol.

(3) Solicitantul, odată cu depunerea cererii de înregistrare a unei mărci de certificare, prezentată în conformitate cu art. 30, sau în termenul stabilit în Regulamentul de aplicare, trebuie să prezinte:

a) regulamentul de folosire a mărcii de certificare; 

b) autorizaţia sau documentul din care sa rezulte exercitarea legală a activităţii de certificare ori, daca este cazul, dovada înregistrării mărcii de certificare în ţara de origine.

(4) Regulamentul de folosire a mărcii de certificare va indica persoanele autorizate să utilizeze marca, elementele şi caracteristicile care trebuie să fie certificate prin marcă, modul în care organismul de certificare trebuie să verifice aceste caracteristici şi să supravegheze folosirea mărcii, sancţiunile pentru încălcarea regulamentului, taxele care trebuie plătite pentru folosirea mărcii, procedurile de reglementare a diferendelor.

(5) Folosirea unei mărci de certificare va fi deschisă oricărei persoane care oferă produse sau prestează servicii conforme caracteristicilor stipulate în regulamentul de folosire a mărcii de certificare şi respectă prevederile acestuia.

(6) Titularul mărcii de certificare va autoriza persoanele îndreptăţite să folosească marca pentru produsele sau serviciile care posedă caracteristicile stipulate în regulamentul de folosire a acestei mărci.

(7) Dacă persoana îndreptăţită să folosească o marcă de certificare nu respectă regulamentul de folosire a acestei mărci, titularul poate să retragă autorizaţia de a folosi marca sau să aplice alte sancţiuni prevăzute în regulament.

(8) In afara motivelor de respingere prevăzute pentru cererea de înregistrare a unei mărci individuale, o cerere de înregistrare a unei mărci de certificare va fi respinsă şi în cazul în care aceasta nu îndeplineşte condiţiile specificate la alin. (1) şi (3), precum şi prevederile legislaţiei privind certificarea.

(9) O marcă de certificare nu poate fi obiectul unui contract de cesiune, de gaj şi nici nu poate fi obiectul unei executări silite. În cazul dizolvării persoanei juridice, titulară a mărcii de certificare, această marcă poate fi transmisă altei persoane juridice în condiţiile stabilite de legislaţia în vigoare.

(10) Marca de certificare poate fi anulată printr-o decizie emisă de instanţa judecătorească la cererea oricărei persoane interesate, în cazul în care marca nu întruneşte condiţiile stabilite la alin. (1) - (9) din prezentul articol.

(11) În cazul în care o marcă de certificare a încetat să mai fie protejată, ea nu poate fi depusă spre înregistrare sau utilizată în alte scopuri în decursul unei perioade de 10 ani de la data încetării protecţiei.

(12) Taxele prevăzute de lege pentru mărcile colective se aplică şi mărcilor de certificare.

CAPITOLUL V. INFORMAREA PUBLICULUI

Articolul 59.  Registrul Naţional al Mărcilor

1) AGEPI ţine Registrul Naţional al Mărcilor, în care sînt înscrise datele a căror înregistrare este prevăzută de prezenta lege şi specificată în Regulamentul de aplicare. Orice înscrisuri sau modificări efectuate în Registrul Naţional al Mărcilor se publică în BOPI.

2) Registrul Naţional al Mărcilor este deschis consultării publice. 

3) AGEPI poate elibera extrase din Registrul Naţional al Mărcilor, la cerere şi cu condiţia plăţii taxei legale.        
Articolul 60.  Publicaţiile periodice

AGEPI publică periodic Buletinul Oficial de Proprietate Industrială care conţine:

a) informaţii despre obiectele de proprietate industrială, inclusiv despre mărcile înscrise în Registrul Naţional al Mărcilor, precum şi alte informaţii cu privire la mărci a căror publicare este prevăzută de prezenta lege sau de alte acte normative în domeniu.

b) comunicări şi informaţii de ordin general provenind de la Directorul General al AGEPI, precum şi orice alte informaţii referitoare la prezenta lege şi la aplicarea ei. 
CAPITOLUL VI. ASIGURAREA  RESPECTĂRII DREPTURILOR

Articolul 61.  Apărarea drepturilor

(1) Orice persoană fizică sau juridică, alte entităţi interesate care au pretenţii faţă de utilizarea unei mărci înregistrate sau solicitate spre înregistrare sînt în drept să iniţieze acţiune în instanţa judecătorească pentru a-şi apăra drepturile şi interesele legitime.

(2) Sînt în drept de a iniţia acţiune privind încălcarea unui drept exclusiv ori a unui interes legitim care decurge din dreptul exclusiv următoarele persoane: 

a) titularul mărcii;

b) orice persoană autorizată să utilizeze marca înregistrată, în special licenţiaţii, în condiţiile art. 27 alin.(6);

c) alte persoane fizice sau juridice care reprezintă titularul de drepturi.

 (4) Persoana ale cărei drepturi sînt lezate poate să ceară instanţei judecătoreşti apărarea drepturilor în termenul de prescripţie extinctivă stabilit conform legislaţiei în vigoare, dar care nu va fi mai mic de trei ani. 

Articolul 62.  Acţiunea de declarare a neîncălcării drepturilor

(1) Orice persoană care utilizează o marcă protejată pe teritoriul Republicii Moldova sau care a făcut pregătiri serioase şi efective pentru utilizare este în drept să solicite titularului de drept să-şi determine poziţia faţă de invocarea titlului său de protecţie împotriva acestei utilizări, fapt despre care titularul va comunica persoanei respective. 

(2) Dacă poziţia titularului prevăzută la alin.(1) nu este satisfăcătoare sau dacă titularul nu şi-a determinat poziţia în termen de 3 luni, persoana interesată va fi în drept să intenteze o acţiune în instanţa judecătorească competentă privind stabilirea faptului de neîncălcare a drepturilor. 

(3) Nu poate fi iniţiată o acţiune de declarare a neîncălcării drepturilor de către aceeaşi persoană referitor la acelaşi obiect al acţiunii, dacă instanţa de judecată s-a pronunţat anterior asupra existenţei sau inexistenţei încălcării de drepturi.
Articolul 63. Măsuri de asigurare a probelor pînă la 
   intentarea acţiunii

(1) Orice persoană îndreptăţită care a prezentat elemente de probă suficiente pentru a-şi sprijini afirmaţiile conform cărora drepturile sale sînt încălcate poate cere instanţei de judecată sau unei alte autorităţi competente, pînă la iniţierea unui proces împotriva acţiunilor ilegale, aplicarea de măsuri provizorii pentru asigurarea probelor relevante, sub rezerva asigurării protecţiei informaţiilor confidenţiale şi cu condiţia depunerii unei cauţiuni sau a unei garanţii echivalente corespunzătoare, necesare să repare prejudiciile care ar putea fi cauzate pîrîtului în cazul în care nu va fi constatată existenţa unei încălcări. 

(2) În vederea luării măsurilor de asigurare a probelor, instanţa de judecată este în drept: 

a) să ceară descrierea detaliată a acţiunilor pretinse a fi încălcate; 

b) să pună sechestru pe produsele în litigiu; 

c) să pună sechestru pe materialele şi instrumentele utilizate la producerea şi/sau distribuirea produselor în litigiu; 

d) să ceară prezentarea documentelor relevante. 

(3) Procedura de aplicare a măsurilor de asigurare a probelor o aplică instanţa de judecată sau o altă autoritate competentă, în conformitate cu prevederile respective ale Codului de procedură civilă. Măsurile de asigurare a probelor se vor lua cu participarea executorului judiciar, care poate fi asistat de un reprezentant al AGEPI şi de un ofiţer de poliţie.
Articolul 64. Asigurarea probelor în cazuri de urgenţă

(1) Măsurile de asigurare a probelor pot fi stabilite fără ca pîrîtul să fie audiat, dacă orice întîrziere poate cauza o daună ireparabilă titularului de drepturi sau dacă există un risc de distrugere a probelor. Încheierea judecătorească va fi adusă imediat la cunoştinţă părţii afectate. 

(2) Partea afectată este în drept să ceară revizuirea încheierii de asigurare a probelor.

Articolul 65. Nulitatea măsurilor de asigurare a probelor

(1) Măsurile de asigurare a probelor vor fi nevalabile sau nule: 

a) în cazul în care reclamantul nu intentează în termen de 20 de zile lucrătoare o acţiune în instanţă judecătorească privind încălcarea drepturilor; 

b) ca urmare a oricărei acţiuni sau inacţiuni prejudiciabile a reclamantului; 

c) dacă s-a constatat că nu există încălcare sau tentativă de încălcare a unui drept asupra mărcii; 

d) potrivit unei hotărîri judecătoreşti în alte cazuri prevăzute de legislaţia în vigoare. 

(2) În cazul în care măsurile de asigurare a probelor au cauzat prejudicii şi au fost declarate nevalabile sau nule, reclamantul urmează să achite pîrîtului o despăgubire corespunzătoare.


Articolul 66. Prezentarea şi asigurarea probelor în procesul de 


  apărare a drepturilor de proprietate intelectuală

(1) Dacă o parte prezintă dovezi că pretenţiile sale sînt fondate, precum şi informaţii că anumite probe se află în gestiunea părţii opuse, instanţa de judecată va ordona ca probele să fie prezentate într-un număr suficient şi rezonabil, sub rezerva asigurării protecţiei informaţiei confidenţiale. În cazul în care încălcarea drepturilor este comisă la scară comercială, instanţa poate ordona suplimentar părţilor prezentarea documentelor bancare, financiare sau comerciale. 

(2) În cazul în care o parte la proces refuză nemotivat accesul la informaţiile necesare sau tergiversează cu rea-credinţă prezentarea lor, ceea ce împiedică soluţionarea conflictului, instanţa se pronunţă în privinţa admiterii sau respingerii acţiunii în limitele informaţiilor prezentate, inclusiv a plîngerii sau a pretenţiei prezentate de partea lezată prin împiedicarea accesului la informaţii, cu condiţia acordării către părţi a posibilităţii de a fi audiate referitor la pretenţiile sau elementele lor de probă.

Articolul 67.  Dreptul la informare

(1) Dacă, în procesul examinării unui litigiu, s-a constatat că sînt încălcate drepturile asupra unei mărci, instanţa de judecată poate cere ca informaţiile privind originea şi reţelele de distribuţie a mărfurilor care încalcă un drept asupra mărcii să fie furnizate de contravenient şi/sau de orice altă persoană care: 

a) a fost găsită în posesia mărfurilor contrafăcute destinate comercializării; 

b) a fost găsită în timp ce utiliza, cu scop comercial, servicii cu produse contrafăcute; 

c) a fost găsită în timp ce furniza, cu scop comercial, servicii utilizate în activităţi de contrafacere; sau 

d) a fost indicată, de către persoana menţionată la lit.a), b) sau c), ca fiind implicată în acţiunile de producere, fabricare sau distribuire a mărfurilor sau de furnizare a serviciilor. 

(2) Informaţiile menţionate la alin.(1) cuprind, după caz: 

a) numele şi adresa producătorului, distribuitorului, furnizorului şi deţinătorilor anteriori ai mărfurilor, precum şi a vînzătorilor angro şi cu amănuntul predestinaţi; 

b) informaţii despre cantităţile produse, livrate, primite sau comandate, precum şi despre preţul mărfurilor. 

(3) Alin.(1) şi (2) se aplică fără a aduce atingere altor dispoziţii legale şi de reglementare care: 

a) acordă titularului dreptul de a primi informaţii mai detaliate; 

b) reglementează utilizarea în cauze civile sau penale a informaţiilor comunicate în conformitate cu prezentul articol; 

c) reglementează răspunderea pentru abuzul de dreptul la informare; 

d) dau posibilitatea de a fi refuzată prezentarea de informaţii care ar constrînge persoana menţionată la alin.(1) să recunoască propria sa participare sau cea a rudelor sale apropiate la o încălcare a unui drept asupra mărcii; sau 

e) reglementează protecţia confidenţialităţii surselor de informare ori procesarea datelor cu caracter personal.

Articolul 68. Măsurile de asigurare a acţiunii privind încălcarea 
                      drepturilor

(1) Dacă s-a constatat faptul sau iminenţa încălcării drepturilor asupra unei mărci, instanţa de judecată poate, la cererea titularului de drepturi, să instituie măsuri de asigurare a acţiunii privind încălcarea drepturilor împotriva contravenientului şi/sau intermediarilor, cum ar fi: 
a) să pronunţe cu titlu provizoriu o încheiere de interzicere a oricăror acţiuni ce constituie încălcare a drepturilor asupra mărcii ori să permită continuarea acţiunilor, cu condiţia depunerii unei cauţiuni suficiente să asigure despăgubirea titularului de drepturi; 

b) să pună sechestru pe bunurile suspectate de a încălca drepturile asupra unei mărci, pentru a preveni introducerea lor în circuitul comercial; 

c) să pună sechestru pe orice proprietate a contravenientului - blocarea conturilor bancare, prezentarea documentelor bancare, financiare sau comerciale, dacă încălcarea a fost comisă la scară comercială şi există riscul de nerecuperare a prejudiciilor. 

(2) Măsurile de asigurare a drepturilor pot fi stabilite conform art.64 fără audierea pîrîtului, dacă orice întîrziere poate cauza o daună ireparabilă titularului de drepturi sau dacă există riscul de distrugere a probelor. Decizia instanţei va fi adusă imediat la cunoştinţă părţii afectate.

Articolul 69.  Măsuri corective

(1) Dacă s-a constatat încălcarea drepturilor, instanţa de judecată poate ordona, la cererea reclamantului, luarea de măsuri cu privire la mărfurile cu care s-a încălcat dreptul asupra unei mărci şi, în cazurile corespunzătoare, cu privire la materialele şi instrumentele care au servit la crearea şi fabricarea acestor mărfuri. Printre măsuri vor figura în special: 

a) retragerea provizorie din circuitul comercial; 

b) retragerea definitivă din circuitul comercial; sau 

c) distrugerea, în cazul în care marca nu poate fi înlăturată de pe produs fără deteriorarea acestuia, precum şi în cazul în care înlăturarea mărcii nu va fi suficientă pentru a exclude încălcarea de drepturi. 

(2) Măsurile menţionate la alin.(1) se realizează din contul pîrîtului, cu excepţia cazului cînd există motive temeinice care se opun acestui lucru. 

(3) La examinarea cererii de aplicare a măsurilor corective, instanţa de judecată se va conduce de principiul echităţii, proporţiei între gravitatea încălcării şi remedierile ordonate, precum şi de interesele terţelor.

Articolul 70. Asigurarea executării hotărîrii judecătoreşti

În cazul în care  a fost emisă o hotărîre judecătorească de constatare a încălcării unui drept asupra mărcii, instanţa de judecată, la cererea titularului, poate lua măsuri de asigurare a executării hotărîrii împotriva contravenientului, prin care acesta va fi somat să înceteze orice acţiune ce constituie încălcare a drepturilor titularului. În acest scop, instanţa poate cere depunerea de către contravenient a unei cauţiuni sau garanţii echivalente corespunzătoare. Titularul de drepturi poate cere dispunerea acestor măsuri şi împotriva intermediarilor ale căror servicii sînt utilizate de un terţ pentru a încălca drepturile sale asupra mărcii. 

Articolul 71.  Măsurile de alternativă

În cazul în care a cauzat neintenţionat sau din imprudenţă un prejudiciu material prin încălcarea drepturilor asupra mărcii, contravenientul va fi obligat de instanţa de judecată, la cererea persoanei interesate, la plata unor despăgubiri pecuniare, în locul măsurilor de asigurare a drepturilor prevăzute de prezentul capitol. La stabilirea cuantumului despăgubirilor pecuniare se va lua în considerare cel puţin valoarea royalty datorată către titularul de drepturi în cazul utilizării autorizate a drepturilor asupra mărcii titularului.

Articolul 72.  Despăgubirile

(1) La cererea părţii lezate, pîrîtul care a încălcat drepturile asupra unei mărci cu bună ştiinţă sau avînd motive rezonabile de a şti acest lucru va repara titularului de drepturi pagubele pe care acesta le-a suportat în mod real din cauza încălcării drepturilor sale. La stabilirea despăgubirilor: 

a) se va ţine cont de toate aspectele corespunzătoare, cum ar fi consecinţele economice negative, în special beneficiul ratat, suferite de partea lezată, beneficiile realizate pe nedrept de pîrît şi, după caz, de alte aspecte, cum ar fi dauna morală cauzată titularului de drept din cauza atingerii aduse drepturilor sale; sau 

b) poate fi fixată, ca alternativă, o sumă unică pe baza unor elemente, cum ar fi, cel puţin, valoarea royalty sau încasările care ar fi fost datorate în cazul în care pîrîtul ar fi cerut autorizaţia de a utiliza marca respectivă. 

(2) Atunci cînd a comis o încălcare din neştiinţă sau fără a avea motive rezonabile de a şti acest lucru, contravenientul se obligă să recupereze beneficiile ratate sau pagubele aduse titularului de drepturi, stabilite în conformitate cu legislaţia în vigoare.

Articolul 73. Măsuri de publicitate

(1) În cadrul acţiunilor privind încălcarea drepturilor protejate asupra mărcii, instanţa judecătorească competentă poate să ordone, la cererea reclamantului şi pe cheltuiala persoanei care a încălcat dreptul protejat, măsuri corespunzătoare, în scopul difuzării informaţiei privind hotărîrea judecătorească, inclusiv afişarea acesteia, precum şi publicarea integrală sau parţială a hotărîrii. 

(2) Instanţa judecătorească competentă poate ordona şi măsuri suplimentare de publicitate corespunzătoare împrejurărilor speciale, inclusiv o publicitate de mare amploare.

CAPITOLUL VII. ÎNREGISTRAREA INTERNAŢIONALĂ A MĂRCILOR

Articolul 74. Prevederi generale

Prevederile prezentei legi se aplica mutatis mutandis şi înregistrărilor internaţionale conform Aranjamentului de la Madrid sau Protocolului referitor la Aranjament care au ca ţară de origine sau care îşi extind efectele lor în Republica Moldova, afara de cazul în care prin aceste convenţii se prevede altfel.

Articolul 75. Cererea internaţională

(1) Cererea internaţională conform art. 3 al Aranjamentului de la Madrid pentru o marcă înregistrată în Registrul Naţional al Mărcilor, sau  cererea internaţională conform art. 3 al  Protocolului referitor la Aranjament, după caz, pentru o marcă depusa spre înregistrare sau înregistrată în Registrul Naţional al Mărcilor, avînd ca ţară de origine Republica Moldova, se depune la Biroul Internaţional al Organizaţiei Mondiale de Proprietate Intelectuală (în continuare - Biroul Internaţional) prin intermediul AGEPI. 

(2) Cererea internaţională în conformitate cu alin. (1) poate fi depusă de orice persoană fizică sau juridică care are în Republica Moldova o întreprindere industrială sau comercială  efectivă şi funcţională, sau în lipsa acesteia, îşi are aici domiciliul, sau în lipsa acestora, este cetăţean sau resortisant al Republicii Moldova. 

(3) Cererea internaţională care trebuie să se bazeze pe o marcă înregistrată, depusă la AGEPI pînă la data înregistrării mărcii va fi considerată depusă la AGEPI la data înregistrării mărcii în Registrul Naţional al Mărcilor.

(4) Cererea internaţională trebuie perfectată în conformitate cu prevederile Regulamentului comun şi să conţină menţiuni speciale referitoare la ţările, asupra cărora se solicită extinderea teritorială a protecţiei care rezultă din înregistrarea internaţională.

Articolul 76. Taxele pentru cererea internaţională

(1) Depunerea cererii internaţionale este însoţită de achitarea următoarelor taxe: 

a) la AGEPI - pentru recepţionarea, verificarea, examinarea si transmiterea acesteia la Biroul Internaţional;

b) la Biroul Internaţional – pentru înregistrarea mărcii, conform prevederilor art. 8.2) al Aranjamentului de la Madrid şi/sau art. 8 alin. (2) sau, după caz, art. 8 alin. (7) al Protocolului referitor la Aranjament.

Dacă taxele nu sînt achitate, cererea internaţională se consideră nedepusă.

(2) Taxele conform alin. (1) pentru o cerere internaţională menţionată la art. 75 alin. (3) trebuie achitate la data înregistrării mărcii în Registrul Naţional al Mărcilor.

(3) Taxele prevăzute la alin. (1) lit. b) pot fi achitate direct sau pot fi transferate la Biroul Internaţional prin intermediul AGEPI. 

Articolul 77. Procedura de verificare a cererii internaţionale 
  la AGEPI

(1) În termen de o lună de la data recepţionării, AGEPI examinează şi verifică documentele cererii internaţionale în vederea respectării prevederilor art. 75 alin. (4) şi a corespunderii datelor cererii cu cele înscrise în Registrul Naţional al Mărcilor, sau, după caz, în Registrul Naţional al Cererilor de Înregistrare a Mărcilor.

(2) Dacă cererea corespunde cerinţelor prevăzute de prezenta lege şi prevederilor Regulamentului comun, AGEPI semnează cererea, indicînd data depunerii cererii la AGEPI şi expediază un exemplar al acesteia în adresa Biroului Internaţional, iar un exemplar solicitantului, drept confirmare a depunerii cererii. 

 (3) Data înregistrării internaţionale în sensul art. 3 alin. (4) al Aranjamentului de la Madrid sau, după caz, art. 3 alin. (4) al Protocolului referitor la Aranjament, avînd ca ţară de origine Republica Moldova, va fi considerată data la care cererea internaţională a fost depusă la AGEPI, cu condiţia ca aceasta să fie primită de Biroul Internaţional, în termen de 2 luni din data respectivă, în caz contrar înregistrarea internaţională va avea data la care cererea internaţională a fost primita de Biroul Internaţional.

(4) Dacă în conformitate cu prevederile alin. (1) sînt depistate greşeli sau inexactităţi,  a căror corectare necesită acordul solicitantului, în particular, concretizarea listei de produse, AGEPI notifică solicitantul şi îl invită să remedieze greşelile sau inexactităţile într-un termen rezonabil, ţinînd cont de prevederile alin. (3).

Articolul 78. Cererea de desemnare posterioară

(1) Titularul unei înregistrări internaţionale, avînd ca ţară de origine Republica Moldova, poate solicita extinderea teritorială posterioară a protecţiei acestei înregistrări asupra uneia sau mai multor ţări, care nu au fost indicate în cererea internaţională iniţială, pentru toate sau pentru o parte din produsele şi serviciile enumerate în înregistrarea internaţională prin depunerea unei cereri de desemnare posterioară la Biroul Internaţional, prin intermediul AGEPI.

(2) Cererea conform alin. (1) este însoţită de achitarea taxelor. Articolul 76 alin. (1) şi alin. (3) se aplică mutatis mutandis.
(3) Articolul 77 se aplică mutatis mutandis.
(4) Extinderea teritorială posterioară va produce efecte de la data la care va fi înscrisă în registrul internaţional şi valabilitatea ei va înceta odată cu expirarea înregistrării internaţionale la care se referă.

Articolul 79.  Procedura de examinare a înregistrării internaţionale 
                       notificate de Biroul Internaţional

(1) Orice înregistrare internaţională avînd ca ţară desemnată Republica Moldova, sau, după caz, care este obiectul extinderii teritoriale posterioare asupra Republicii Moldova, notificată de Biroul Internaţional, este supusă procedurii de opoziţie, conform art. 40, şi examinării de fond, conform art. 41, în aceleaşi condiţii ca şi cererea depusă direct la AGEPI. 

(2) Prin derogare de la art. 40 alin. (1), opoziţia împotriva unei înregistrări internaţionale, poate fi formulată în termen de 6 luni de la publicarea oficială de către Biroul Internaţional a datelor referitoare la  extinderea efectelor acestei înregistrări internaţionale asupra Republicii Moldova. 

(3) Dacă înregistrarea internaţională supusă examinării conform alin. (1) nu întruneşte condiţiile de protecţie prevăzute de lege, sau dacă a fost formulată o opoziţie împotriva acestei înregistrări internaţionale, AGEPI emite un refuz provizoriu pentru toate sau, după caz, pentru o parte din produsele sau serviciile solicitate, pe care îl notifică Biroului Internaţional.  

(4) Orice procedură prevăzută de lege, ulterioară refuzului provizoriu menţionat la alin. (3), va fi efectuată direct între AGEPI şi solicitantul reprezentat de un  mandatar autorizat. 

(5) După emiterea deciziei definitive referitoare la înregistrarea internaţională în cauză, AGEPI va notifica Biroului Internaţional: 

a) fie că protecţia mărcii este refuzată;

b) fie că marca este protejată pentru toate produsele şi/sau serviciile solicitate;

c) fie produsele şi/sau serviciile pentru care marca este protejată.

(6) AGEPI, conform procedurilor prevăzute, va informa Biroul Internaţional despre toate hotărîrile definitive ale instanţelor judecătoreşti cu privire la respingerea,  revocarea, parţială sau integrală, radierea, invalidarea sau modificarea deciziilor de refuz,  referitoare la înregistrările internaţionale.

Articolul 80. Efectele înregistrării internaţionale în care este 


  desemnată Republica Moldova

(1) Orice înregistrare internaţională în care este desemnată Republica Moldova, începînd din data înregistrării internaţionale, sau, după caz, din data desemnării posterioare a Republicii Moldova, are aceleaşi efecte ca şi cum marca ar fi fost depusă spre înregistrare direct la AGEPI.

(2) Dacă AGEPI nu a notificat la Biroul Internaţional nici un refuz în conformitate cu art. 79 alin. 3, sau dacă refuzul notificat a fost ulterior retras în tot sau în parte, protecţia mărcii în Republica Moldova,  începînd din data indicată în alin. (1), va fi aceeaşi ca şi în cazul în care marca ar fi fost înregistrată direct la AGEPI.

(3) Dacă protecţia mărcii a fost refuzată conform art. 79 alin.  (5) lit. a), se consideră că în Republica Moldova înregistrarea internaţională corespunzătoare nu a produs efectele menţionate la alin. (1) şi (2).

Articolul 81.  Substituirea unei mărci înregistrate anterior în 


   Registrul Naţional al Mărcilor cu o înregistrare 
   internaţională  ulterioară
La cererea titularului unei mărci înregistrate anterior în Registrul Naţional al Mărcilor, AGEPI, în conformitate cu art. 4 bis al Aranjamentului de la Madrid sau cu art. 4 bis al Protocolului la Aranjament, va lua act de substituirea acestei mărci cu o înregistrare internaţională ulterioară a aceleiaşi mărci pe numele aceluiaşi titular pentru aceleaşi produse şi/sau servicii, care îşi extinde efectele în Republica Moldova. Substituirea va fi înscrisă în Registrul Naţional al Mărcilor şi nu va prejudicia drepturile dobîndite anterior de titular. 

Articolul 82. Transformarea înregistrării internaţionale în cerere 
                       naţională

(1) Titularul unei înregistrări internaţionale, avînd ca ţară desemnată Republica Moldova, în conformitate cu Protocolul referitor la Aranjament, poate solicita transformarea înregistrări internaţionale în cerere de înregistrare a aceleiaşi mărci la AGEPI, în cazul cînd înregistrarea internaţională este radiată, la solicitarea oficiului ţării de origine al acesteia, în ceea ce priveşte totalitatea sau o parte a produselor şi serviciilor enumerate în respectiva înregistrare.

(2) Cererea de înregistrare a mărcii conform alin. (1), va fi tratată ca şi cum ea ar fi fost depusă la AGEPI de la data înregistrării internaţionale sau, după caz, de la data extinderii teritoriale posterioare asupra Republicii Moldova, iar dacă înregistrarea internaţională avea prioritate, atunci această cerere va beneficia de aceeaşi prioritate, cu condiţiile ca:

a) cererea de transformare să fie depusă în termen de 3 luni de la data la care înregistrarea internaţională a fost exclusă din registrul internaţional;

b) produsele şi serviciile enumerate în cerere să fie acoperite de lista produselor şi serviciilor cuprinse în înregistrarea internaţională referitor la Republica Moldova; 

c) cererea menţionată să corespundă tuturor prevederilor legii şi Regulamentului de aplicare; 

d) cererea să fie însoţită de dovada achitării taxelor stabilite.

(3) Cererea de transformare va fi însoţită de un document eliberat de Biroul Internaţional, care să indice marca şi produsele şi/sau serviciile pentru care a fost desemnată Republica Moldova înainte de radierea înregistrări internaţionale din registrul internaţional.

(4) Dacă la data radierii înregistrări internaţionale din registrul internaţional termenul prevăzut pentru notificarea unui refuz provizoriu conform art. 5 alin. (2) al Protocolului referitor la Aranjament a expirat, şi dacă la această dată AGEPI nu a emis nici un refuz şi nu există careva litigiu în instanţă privind retragerea protecţiei referitor la marca în cauză, procedura de opoziţie conform art. 40 nu se va aplica, iar AGEPI va efectua înregistrarea mărcii conform art. 45.

CAPITOLUL VIII. PREVEDERI COMUNE

Articolul 83.  Competenţa în soluţionarea litigiilor

(1) Litigiile care apar la aplicarea prezentei legi se soluţionează de către Comisia de Contestaţii a AGEPI, Arbitrajul specializat sau de către Curtea de Apel  Chişinău. 

(2) Comisia de Contestaţii a AGEPI soluţionează litigiile privind: contestarea deciziilor emise de subdiviziunile AGEPI.

 (3) Curtea de Apel Chişinău soluţionează litigiile privind : 

a) dreptul de proprietate asupra unei mărci;

b) licenţierea mărcilor;

c) acţiunile de apărare a drepturilor asupra mărcii;
d) anularea mărcilor;

e) acţiunile referitoare la declaraţia de neîncălcare a dreptului;
f) măsurile de asigurare a probelor pînă la intentarea acţiunii; 
g) măsurile de asigurare a acţiunii privind încălcarea drepturilor prevăzute la art. 68;

h) măsurile care decurg din examinarea de fond în judecată;

i) examinarea contestaţiilor depuse împotriva hotărîrilor Comisiei de contestaţii a AGEPI. 

j) decăderea din drepturile asupra mărcii;

k) constatarea notorietăţii mărcilor.

(4) Arbitrajul specializat examinează litigiile apărute în relaţiile legate de proprietatea industrială atît contractuale, cît şi necontractuale, şi anume cele privind:

1) prioritatea;

2) eliberarea certificatului de înregistrare a mărcii;

3) acordarea şi folosirea drepturilor conferite prin certificatul de înregistrare a mărcii;

4) încălcarea dreptului exclusiv al titularului certificatului de înregistrare a mărcii;

5) raporturile dintre licenţiar şi licenţiat în vederea:

a) modului de remunerare;

b) dreptului de depunere a cererii;

c) preţului licenţei;

d) divulgărilor care au cauzat pagube materiale;

e) cuantumului onorariului;

6) stabilirea titularului certificatului de înregistrare a mărcii;

7) alte litigii ce nu sînt legate de activitatea organelor de stat.

Articolul 84. Taxele

(1) Depunerea şi examinarea cererii de înregistrare a mărcii, înaintarea opoziţiei, a contestaţiei, înregistrarea mărcii şi  eliberarea certificatului de înregistrare, reînnoirea unei mărci, precum şi efectuarea altor acţiuni cu semnificaţie juridică ce ţin de procedurile de examinare a cererii şi de protecţia juridică a mărcii sînt supuse taxelor.

(2) Acţiunile pentru care se percepe taxa şi cuantumurile de plată se aprobă de către Guvern. 

(3) Taxele se achită de către solicitant, titular sau orice persoană fizică sau juridică împuternicită.

(4) Taxele plătite, cu excepţia taxei pentru depunerea cererii de înregistrare a mărcii, se restituie plătitorului, la cererea acestuia, dacă nu s-a început efectuarea procedurilor pentru care acestea au fost plătite.

(5) Taxa plătită într-un cuantum mai mic decît cel stabilit se ia în considerare după achitarea diferenţei, iar procedura începe din momentul achitării taxei integrale.

(6)  Taxa de înregistrare şi eliberare a certificatului de înregistrare a mărcii care nu a fost plătită în termenul stabilit poate fi achitată ulterior, în decursul a 6 luni de la data termenului omis, cu o majorare de 50%.
(7) În cazul solicitării efectuării procedurilor în regim de urgenţă, taxa pentru urgentare se plăteşte cu o majorare de 100% de la taxa stabilită pentru procedura respectivă, iar termenul de efectuare a acţiunilor respective se reduce de două ori.

(8) Opoziţiile şi contestaţiile organelor centrale de specialitate ale administraţiei publice şi autorităţilor administraţiei publice locale se examinează fără plată în cazul în care acestea acţionează în interesul statului sau în interes public. 

Articolul 85. Drepturile persoanelor fizice şi juridice străine

Persoanele fizice şi juridice străine vor beneficia de acelaşi tratament şi de drepturile acordate prin prezenta lege ca şi persoanele fizice şi juridice din Republica Moldova. 

CAPITOLUL IX.  DISPOZIŢII FINALE ŞI TRANZITORII

Articolul 86. Intrarea în vigoare şi aplicabilitatea

(1) Prezenta lege intră în vigoare la 3 luni de la data publicării.

(2) La data intrării în vigoare a prezentei legi se abrogă Legea nr. 588-XIII din 22 septembrie 1995 privind mărcile şi denumirile de origine a produselor (republicată în Monitorul Oficial al Republicii Moldova, 2001, nr. 150-151, art.1187). 

(3) Se stabileşte că:

a) cererile de înregistrare a mărcilor, procedurile de examinare a cărora nu s-au încheiat pînă la data intrării în vigoare a prezentei legi, se examinează în modul stabilit de prezenta lege;

b)  certificatele de înregistrare a mărcilor eliberate de AGEPI pînă la intrarea în vigoare a prezentei legi se echivalează, în ceea ce priveşte regimul juridic, cu certificatele de înregistrare a mărcilor eliberate în conformitate cu prezenta lege;

c) litigiile care la data intrării în vigoare a prezentei legi se află în curs de examinare se vor soluţiona în conformitate cu normele legii în vigoare la data apariţiei litigiului.
Articolul 87. Organizarea executării prezentei legi

 Guvernul, în termen de 3 luni:

a) va prezenta Parlamentului propuneri privind aducerea legislaţiei în vigoare în concordanţă cu prezenta lege;

b) va aduce propriile acte normative în concordanţă cu prezenta lege. 

Preşedintele Parlamentului
Notă informativă

la proiectul legii privind protecţia mărcilor

Armonizarea legislaţiei Republicii Moldova cu cea a Uniunii Europene este unul din cele mai importante angajamente pe care şi le-a asumat ţara noastră semnând Acordul de Parteneriat şi Cooperare (APC) dintre Statele membre ale Comunităţii Europene pe de o parte şi Republica Moldova pe de altă parte.

Elaborarea proiectului de Lege privind protecţia mărcilor este condiţionată, în primul rînd, de necesitatea racordării normelor de asigurare a protecţiei mărcilor la standardele Uniunii Europene, prevăzute în Planul de Acţiuni Republica Moldova-Uniunea Europeană, aprobat prin Hotărîrea Guvernului nr.356 din 22 aprilie 2005, iar, în al doilea rînd, de necesitatea lichidării decalajului care s-a creat între prevederile legii actuale şi realităţile practice depistate în procesul aplicării acesteia.

Luând în considerare multitudinea de modificări ce urmau a fi operate în Legea nr.588-XIII din 22 septembrie 1995 privind mărcile şi denumirile de origine a produselor, s-a decis elaborarea unui proiect nou de lege, care ar reglementa separat protecţia mărcilor.

Ca rezultat, proiectul de lege este conformat pe deplin cu:

- Directiva Parlamentului European şi a Consiliului 2004/48/CE din 29 aprilie 2004 privind respectarea  drepturilor de Proprietate Intelectuală;

- Regulamentul Consiliului (CE) No 40/94 din 20 decembrie 1993 privind marca comunitară;

- Regulamentul Comisiei (CE) nr. 2868/95 din 13 decembrie 1995 privind punerea în aplicare a Regulamentului Consiliului (CE) No 40/94 din 20 decembrie 1993 privind marca comunitară;

- Convenţia de la Paris pentru Protecţia Proprietăţii Industriale, din 20 martie 1883, cu modificările şi completările ulterioare;

- Acordul privind aspectele drepturilor de proprietate intelectuală legate de comerţ (TRIPs);  

- Tratatul privind dreptul mărcilor din 28.10.1994.

Proiectul de lege prezentat are drept scop contribuirea la organizarea şi funcţionarea unui sistem eficient de protecţie a mărcilor, precum şi la garantarea exercitării eficiente a drepturilor conferite de înregistrarea mărcii.   

Proiectul de lege prevede reglementarea normelor ce ţin de obiectul protecţiei, motivele de refuz la înregistrare sau de nulitate, procedura de înregistrare şi eliberare a titlului de protecţie, condiţiile pentru protecţia mărcilor, drepturile conferite de marcă, dispoziţii speciale privind mărcile colective şi de certificare, transmiterea drepturilor, drepturile persoanelor străine, contestarea şi soluţionarea litigiilor, taxele, etc.

Proiectul stabileşte că dreptul la marcă se dobândeşte prin înregistrare, excepţie de la această regulă făcînd mărcile notorii protejate fără înregistrare în conformitate cu art. 6 bis al Convenţiei de la Paris pentru Protecţia Proprietăţii Industriale. 

Legea separă motivele absolute de refuz la înregistrarea unei mărci de cele relative. 

De menţionat un moment nou pentru legislaţia naţională, că înregistrarea mărcii poate fi refuzată şi la opoziţia titularului unei mărci anterioare în cazul în care ea este identică sau similară cu marca anterioară şi când produsele sau serviciile pentru care marca a fost cerută sunt identice sau similare cu cele pentru care este protejată marca anterioară, precum şi la opoziţia titularului uni drept anterior cu privire la imaginea sau numele patronimic, la o indicaţie geografică sau denumire de origine protejate, unui desen sau un model industrial protejat sau unui drept de autor.
De asemenea, în proiectul nominalizat se menţine o normă importantă ce vizează decăderea din drepturi asupra mărcii în cazul în care,  pe o perioadă neîntreruptă de 5 ani, fără motive justificate, marca nu a făcut obiectul unei utilizări efective în Republica Moldova pentru produsele şi/sau serviciile pentru care este înregistrată. 

Marca poate, independent de transferul întreprinderii să fie transferată în tot sau în parte pentru produsele sau serviciile pentru care este înregistrată. 

  Un capitol separat din proiectul prezentat este consacrat prevederilor referitoare la asigurarea şi apărarea drepturilor, soluţionarea litigiilor, măsurile de asigurare a probelor, măsurile corective. Tot aici sînt reglementate şi unele norme generale de procedură civilă specifice procedurilor de încălcare şi apărare a drepturilor asupra mărcilor.

Totodată, s-a inclus un capitol nou privind înregistrarea internaţională a mărcilor, cuprinzînd reglementări despre cererea de înregistrare internaţională, taxele pentru înregistrare, procedura de verificare şi de examinare a cererii internaţionale, efectele şi durata înregistrării, precum şi normele ce ţin de substituirea unei înregistrări naţionale cu o înregistrare internaţională şi invers.  

Proiectul de lege privind protecţia mărcilor a fost elaborat cu asistenţa tehnică acordată AGEPI de către Uniunea Europeană în conformitate cu termenii de referinţă a programului de asistenţă EU TACIS 2004. Asistenţa a inclus, în special, analiza de conformitate a legislaţiei naţionale cu cadrul legislativ de protecţie a mărcilor în Comunitatea Europeană şi cu cele mai bune practici internaţionale.
Proiectul de lege a fost examinat şi avizat de către Academia de Ştiinţe a Moldovei, Curtea Supremă de Justiţie, Ministerul Economiei şi Comerţului, Ministerul Sănătăţii şi Protecţiei Sociale, Ministerul Afacerilor Externe şi Integrării Europene, Centrul pentru Combaterea Crimelor Economice şi Corupţiei, Ministerul Afacerilor Interne, Consiliul Economic pe lîngă Prim-ministru, Ministerul Agriculturii şi Industriei Alimentare, Ministerul Dezvoltării Informaţionale, Ministerului Industriei şi Infrastructurii, Ministerul Finanţelor, Serviciul Standardizare şi Metrologie, Comisia de Stat pentru reglementarea activităţii de antreprenoriat şi Ministerul Justiţiei majoritatea sugestiilor şi propunerilor cărora au fost luate în considerare la definitivarea proiectului.    De asemenea, proiectul a fost expertizat de către Centrul de armonizare a Legislaţiei în privinţa compatibilităţii cu legislaţia comunitară (declaraţia de compatibilitate se anexează).                                                                                  

